«Солиқ ва божхона хабарлари» газетасининг 2021 йил 16 февраль 07-сони - Gazeta.Norma.uz\n«Солиқ ва божхона хабарлари», №07, 2021й. 16 февраль\nПрезидентнинг 11.02.2021 йилдаги ПФ-6167-сон Фармони билан давлат активларини хусусийлаштириш жараёнларини янада жадаллаштириш чора-тадбирлари белгиланди.\nМҲХСга ўтишда бухгалтерия ҳисобини халқаро ва миллий стандартлар бўйича параллел тарзда юритиш зарурми? «TRI-S-AUDIT» аудиторлик ташкилоти директори Светлана ГОЛОСОВА ушбу масала юзасидан профессионал фикри билан ўртоқлашди:\nКорхонамиз фойда солиғи ва ҚҚС тўловчиси ҳисобланади. Йиллик молиявий ҳисоботни топширишга тайёрланяпмиз, дебитор-кредиторлар билан ҳисоб-китобларни, ТМҚни солиштиряпмиз ва бошқа ишларни амалга оширяпмиз. Аввалги йилларда харажатлар ва зарарлар мавжудлигини аниқладик. Уларнинг ҳужжатларини олдик. Ушбу харажатлар асосланган ҳисобланади – фаолиятни амалга ошириш учун сарфланган. Ҳужжатлар билан тасдиқланган ва асосланган харажатларни ҳамда ўтган йиллардаги операциялар бўйича зарарларни СКнинг 305-моддасига мувофиқ чегириладиган харажатларга киритиш мумкинми?\nУмумбелгиланган солиқларни тўловчи корхонада товарларни реализация қилиш бўйича айланма 1 млрд сўмга етмайди. 2020 йил апрелда совға сифатида хориждан автомобиль олинган. Бу товар импорти ҳисобланадими ва ҚҚС тўлашга ўтиш учун асос бўладими?\n2021 йил 1 февралдан МҲЭКМ 747 300 сўмни, БҲМ – 245 000 сўмни ташкил этади (30.12.2020 йилдаги ПҚ-4938-сон қарорнинг 1-б.). Қандай ҳисоб-китобларда қайси кўрсаткич асос қилиб олиниши лозим? Эътиборингизга йиғма жадвални ҳавола этамиз, унда БҲМ ва МҲЭКМ (2021 йил 1 февралдан бошлаб амал қилади) энг кўп қўлланиладиган ҳолатлар акс эттирилган.\nСолиқ даврида жами даромади 1 млрд сўмдан ошган юридик шахслар ва якка тартибдаги тадбиркорлар ошиш рўй берган ойдан кейинги ойдан бошлаб ҚҚС ва фойда солиғини тўлашга ўтиши керак (СК, ¬461-м. 1-қ.) 2021 йилда умумий овқатланиш соҳасидаги кичик тадбиркорлик субъектлари мажбурий тартибда ўтиш учун чегарани аниқлашда банк карталари ва контактсиз тўловлардан фойдаланган ҳолда жисмоний шахслардан олинган даромадларни ҳисобга олмайдилар (30.10.2020 йилдаги ПФ-6098-сон Фармон 1-б., «а» кичик банди). Мазкур нормани Молия вазирлигининг Бевосита солиқлар бўлими бошлиғи Умид ҲАМРОЕВ тушунтирди.\nТашкилот («A» МЧЖ) ЎзРда рўйхатдан ўтказилган. Ягона муассиси чет эл юридик шахси («В» МЧЖ) ҳисобланади, у Сингапур қонунчилиги бўйича рўйхатдан ўтказилган ва фаолият юритади. Франциянинг «С» компанияси «B» МЧЖ муассиси ҳисобланади. Муассисимиз «В» МЧЖ унга дивидендларни тўлаш тўғрисидаги қарорни қабул қилди. Ўзбекистон ва Сингапур ўртасида Икки томонлама солиққа тортишга йўл қўймаслик ҳақидаги битим мавжуд. «В» МЧЖ бизга Сингапур резидентлик сертификатини тақдим этди. 1. Муассисимизни дивидендлардан мустақил фойдаланиш ва тасарруф этиш ҳуқуқига эга шахс деб ҳисоблаш мумкинми? Мазкур ҳолатда ЎзР ва Сингапур ўртасидаги Битимни ҳамда ЎзР СКнинг 354, 357, 358-моддаларини қўллаш мумкинми? 2. Ўзбекистон ва хорижий давлат ўртасидаги Битимга мувофиқ норезидентнинг дивидендларига пасайтирилган солиқ ставкаси қўлланиладими?\nКорхона тўқимачилик-трикотаж маҳсулотларини ишлаб чиқаради ва экспортга реализация қилади. Киритилган инвестициялар ҳажми – 7,3 млн АҚШ доллари. Ушбу корхона учун 2021 йилда қандай солиқ имтиёзлари амал қилади?\nКорхона 2020 йил декабрда 2 та онлайн-НКМни сотиб олган. Ҳар бир хариди 2 100 000 сўмни ташкил қилган, бундан ташқари, кассирга НКМ билан ишлашни ўргатиш учун 223 000 сўмдан ва фискал модуль учун 223 000 сўмдан тўланган. Ҳар бир онлайн-НКМ бўйича умумий харажатлар 2 546 000 сўмни ташкил қилган, жами 2 та онлайн-НКМга 5 092 000 сўм сарфланган. Корхона фойда солиғини ҳар бир НКМни олиш билан боғлиқ харажатлар суммасига, БҲМнинг 10 баравари миқдорига, яъни 1 бирлик учун 2 230 000 сўмга камайтиришга ҳақлидир. 2 та онлайн-НКМ харид қилинганда Фойда солиғи ҳисоб-китобининг 101-сатрида фойда солиғи бўйича камайтирилган қандай сумма акс эттирилиши лозим?\nЎтган йилнинг I ярим йиллиги учун ҚҚС ҳисоб-китобларини қайта топшираётган бухгалтерлар боқимонда ҳақида билдиришнома олишди. У қоғоз шаклида расмийлаштирилган ҳисобварақ-фактура бўйича ҳисобга олинган ҚҚС ҳисобига ҳосил бўлади. Вазиятни солиқ консультанти Гулнора ЭРГАШЕВА шарҳлаб берди. Эксперт бухгалтерларга 2020 йил I ярим йиллиги учун ҳисоб-китобни қоғоз шаклида расмийлаштирилган ҳисобварақ-фактура бўйича ҳисобга олишни инобатга олган ҳолда қайта топширишга имкон бериш зарур, деб ҳисоблайди.\nДСҚ шартнома тузишдан олдин контрагентни тўланиши лозим бўлган ҚҚС суммасини камайтириш тарзидаги ҳуқуқни суиистеъмол қилиш борасида текшириш имконини берадиган янги сервисни ишга туширди. Ундан «лозим даражада эҳтиёткорлик қилиш» мақсадида фойдаланиш мумкин. Рўйхатда – 396 та корхона.\nТадбиркорлар 2021 йилдан бошлаб онлайн-НКМ ва виртуал кассаларга техник хизмат кўрсатиш учун ҳар ойлик абонент тўловининг ошганлигини фаол муҳокама қилишмоқда. Давлат солиқ қўмитаси бу борада ўзининг soliq.uz сайтида расмий баёнот берди. Бироқ кўпчиликка ушбу мунтазам тўловлар нима билан асосланганлиги барибир тушунарсиз. НКМ шундоқ ҳам ўзи ишлаб турибди-ку ахир… Уларнинг миқдори нимадан шаклланиши ва уларни тўлаш қанчалик мажбурий эканлигини buxgalter.uz илтимосига биноан «Комкассинтех» уюшмаси раиси Рустам НАРЗУЛЛАЕВ гапириб берди:\nБожхона брокерлари уюшмасининг яқинда бўлиб ўтган семинарида ДБҚ Ташқи савдо операциялари ва божхона статистикаси мониторинги бошқармасининг статистика бўлими бошлиғи Нуриддин Ҳайитов Божхона юк декларациясини тўлдириш тартиби тўғрисидаги йўриқномага (АВ рақами 2773-5, 2.11.2020 й.) киритилган ўзгартириш ва қўшимчалар хусусида гапириб берди. Бу янгиликлар 2021 йил 3 февралдан кучга кирди. ББУ раисининг ўринбосари Энвер Халилов ўз тақдимотида декларацияни тўлдиришнинг алоҳида жиҳатларига эътиборни қаратди ва бу бўйича тушунтиришлар берди.\nТоварларни ноқонуний олиб кирмоқчи бўлган «тадбиркор» божхона ходимига ришва-пора беришга уринган Божхона органларида коррупцияга қарши курашиш ҳамда ушбу иллатга нисбатан муросасиз муҳитни шакллантириш борасида амалга оширилаётган чора-тадбирлар ўз самарасини бермоқда.\nМаълумки, жорий йилнинг 14 январида «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги ЎРҚ-666-сон Қонун қабул қилинди. Ҳужжат билан Маъмурий жавобгарлик тўғрисидаги кодексга ҳам тегишли янгиликлар киритилди.\nёки лазер нурли кўрсаткичларнинг «сояда қолаётган» жиҳатлари Танганинг икки томони бўлганидек, ҳар бир нарсанинг ҳам ижобий, ҳам салбий жиҳатлари бўлади. Кундалик ҳаётда лазер нурли тарқатгичлар инсонга бир қанча қулайликлар яратади: у бир неча юз метр узоқликдаги объектни кўрсатишга ёрдам беради, ундан ўқув муассасаларида ва катта аудиториялардаги бизнес тақдимотларда ҳам самарали фойдаланишади.\nСирдарё вилояти божхона бошқармаси Контрабандага қарши курашиш ва божхона аудити бўлими тезкор ходимлари олдиндан олинган тезкор маълумотларга асосан вилоят ИИБ ЙҲХБ ходимлари билан ҳамкорликда Сирдарё тумани ҳудудида тезкор тадбир ўтказишди.\nМикрофирма ва кичик корхоналар (чет эл инвестициялари ва хорижий сармоя иштирокидаги корхоналардан ташқари) 1-KB shakli (йиллик) «МИКРОФИРМА ВА КИЧИК КОРХОНАНИНГ 2020 ЙИЛ УЧУН ҲИСОБОТИ» давлат статистика ҳисоботини интернет тармоғи воситасида, давлат статистика ҳисоботларини электрон кўринишда йиғиш автоматлаштирилган тизими eStat 3.0 орқали электрон рақамли имзодан фойдаланган ҳолда 2021 йил 26 февралдан кечиктирмай тақдим этишни унутманг.


Ҳарбий харажатлари энг йирик мамлакатлар қайси? — Sof.uz\n29 апр 15:03 Жаҳон\nSIPRI (Тинчлик муаммолари бўйича Стокгольм халқаро тадқиқотлар институти) ҳарбий харажатлари энг йирик мамлакатлар рейтингини эълон қилди.\n2018 йили жаҳон ҳарбий харажатлари 1,8 триллион долларни ташкил этди. Ушбу кўрсатгич 2017 йилга қараганда 2,6 фоизга кўпроқ.\nҲарбий бюжети энг йирик мамлакатлар биринчи бешлигига Хитой, Саудия Арабистони, Ҳиндистон ва Франция киритилган. Маълум бўлишича, жаҳондаги жами ҳарбий харажатларнинг 60 фоизи айнан шу етакчи бешликка тўғри келди.\nрейтинг ҳарбий харажат\n10 сен 18:35 4957 Таҳлил\n7 сен 18:55 4953 Жаҳон\n3 сен 12:46 4553 Ўзбекистон\n17 июл 10:46 4619 Ўзбекистон


ТЕЗКОР ХАБАР: Ucell Ўзбекистонда илк 5G тармоғини ҳамда метрода уяли алоқани ишга туширяпти! - Terabayt.Uz\nТЕЗКОР ХАБАР: Ucell Ўзбекистонда илк 5G тармоғини ҳамда метрода уяли алоқани ишга туширяпти!\nБугун – 2019 йилнинг 25 сентябрь санаси юртимиз тарихида қоладиган сана бўляпти. Зеро, Ucell уяли алоқа оператори Ўзбекистонда илк бор тижорий 5G тармоғини ишга туширмоқда!\nЎҚИНГ: ХУШХАБАР: Ucell аллақачон Ўзбекистонда 5G тармоғини синовдан ўтказди! (+«жонли» видео)\nКомпания бу ҳақда Ўзбекистонда ахборот технологиялари соҳасидаги асосий тадбир – ICT EXPO 2019 кўргазмасининг биринчи куни ўз стендида эълон қилади. Айни дақиқаларда (соат 11.00 га яқин) у ердаги Ucell стендида унинг намойишига тайёргарлик кўрилмоқда.\nКўргазма иштирокчилари шу ернинг ўзидаёқ Ucell компанияси томонидан энг янги – бешинчи авлод уяли алоқа тармоғининг ишга туширилишига гувоҳ бўлишади. Бу нафақат Ўзбекистонда, балки МДҲ мамлакатлари орасида ҳам илк 5G-тармоқлардан бири бўляпти.\nБугина эмас, Ucell компанияси томонидан Метротелеком билан ҳамкорликда метрода ҳам уяли алоқа ишга тушириляпти! Бу икки жараён бевосита ICT EXPO 2019 иштирокчиларининг кўзи олдида амалга оширилади.\nШу муносабат билан кўргазмадаги Ucell стендида энг йирик IT-гигантларнинг ходимлари ўз маърузалари билан чиқиш қилиб, 5G тармоғининг афзалликлари ҳақида сўз юритишлари кутилмоқда.\nICT EXPO 2019 кўргазмаси ҳали давом этмоқда, воқеалар ривожини Terabayt.uz билан бирга кузатинг.\nЎҚИНГ: Алишер Усмонов компанияси Ўзбекистондаги йирик уяли алоқа операторини сотиб оляпти!\n#5G #5G тармоғи #Ucell #Yandex #мобил алоқа оператори #янги технологиялар #5G технологияси


Шартли гаровга олиш амалиёти ўтказилаётган бинода операция олиб бораётган полициячилар. Машғулот ўтган йилнинг 20 июль куни ЙХҲТ кўмагида Остонада бўлиб ўтди. (Айдар Ашимов)\nОСТОНА – Экстремизмда гумон қилинганлар устидан назоратни кучайтираётган Қозоғистон ҳукумати «Ислом давлатига» (ИД) алоқадор маҳаллий террорчилик гуруҳининг етакчиси дея гумон қилинган шахсни қўлга олди.\nҚарағанда вилоятининг Сатпаев шаҳрида яшовчи 29 яшар фуқаро 2015 йилдан бери ёт диний оқимлардан бирини тарғиб қилиб, ўз террорчилик гуруҳини тузишга уринган, деб хабар берган 29 январь куни Tengri News нашри.\nҚозоғистон хавфсизлик хизмати Сатпаевда икки полиция ходимини ўлдиришни режалаштирган шахс ва унинг 20 яшар шеригини қўлга олди, деб хабар бермоқда расмийлар.\nРежага кўра, гумондорлар қуролланмоқчи ва қўлбола портловчи моддалар ясашни ўрганмоқчи бўлганлар. Хабарда айтилишича, гумондорлардан бирининг укаси Сурияда ИД сафларида жанг қилмоқда.\nМахсус бўлинма аскари саҳналаштирилган машғулот чоғида гаровга олинган шахсни қутқаришга ҳозирлик кўрмоқда. Маҳшғулот ўтган йилнинг 20 июль куни ЙХҲТ кўмагида Остонада бўлиб ўтди. (Айдар Ашимов)\nҚарағанда вилоятининг махсус туманлараро жиноий суди гуруҳ етакчисини 10 йилга, шеригини эса саккиз йилга озодликдан маҳрум этди.\nУларнинг қачон қўлга олингани ва судланига ойдинлик киритилмаган.\nҚозоғистонликлар террорчиларни қораладилар, баъзилар эса ҳатто белгиланган жазо муддатидан ҳам норози бўлганлар. Улар ҳукм борасидаги фикрларини онлайн тарзда баён этганлар.\nХабар остида «етарлича жазо муддати белгиланмаган», «уларни бутун умрга қамаш керак», «Баракалла, миллий хавфсизлик қўмитаси!» каби фикрлар қолдирилган.\nУшбу ҳибслар ва суд жараёни террорчиликда гумонланганларга қарши бошқа чора-тадбирлар билан бир вақтда юз берди.\n10 январь куни Қозоғистон миллий хавфсизлик қўмитаси (КНБ) Олмаотада террорчилик ҳаракатини режалашда гумонланган ИД жангариларидан олти нафарини қўлга олган.\nКНБ хабарига кўра, гумондорларнинг бари Маркази Осиё давлатларидан бўлиб, улар қўлбола портловчи моддалар ясаш ва Олмаота шаҳрининг жамоат жойларида террорчилик хуружлари содир этиш ниятида бўлганлар.\nҚозоғистон халқаро террорчилик ташкилотларининг диққат марказида, деди КНБ раиси ўринбосари Нургали Билисбеков ҳибсларга ишора қилиб.\nУ ўз фикрларини 29 январь куни Қозоғистон сенатининг ташқи алоқалар, мудофаа ва хавфсизлик қўмитаси мажлисида билдирган, деб хабар беради zakon.kz нашри.\nХалқаро террорчилик ташкилотлари «низо ҳудудларида партизанлик урушлари ва бутун дунё бўйлаб террорчилик ҳужумларини келтириб чиқаришга қайта мослашмоқда», дейди Билисбеков.\nБу орада Қозоғистон расмийлари экстремистик ғоялар тарқалишининг олдини олиш чораларини давом эттирмоқда.\n24 январь куни Чимкент полицияси Чимкент Тулпор ва Нипа бозорларида рейд ўтказди. Айрим дўконларда олиб борилган тинтув давомида экстремистик руҳдаги адабиётлар мусодара қилинган, деб хабар берди zakon.kz нашри.\nШу билан бирга, Қозоғистон мусулмонлар диний идораси (ҚМДИ) ҳам радикаллашувга қарши кураш ишларини олиб бормоқда. Идора ўтган йилда радикал қарашларга эга 518 нафар қозоғистонликни анъанавий Исломга қайтаришга муваффақ бўлди.\nМамлакат бўйлаб терроризмга қарши кураш\nҚозоғистон хавфсизлик кучлари вазиятни тўғри баҳолаб, тегишли чораларни кўрмоқда, дейди таразлик сиёсий таҳлилчи ва «Бейбит Аспан» («Тинч осмон») нодавлат ташкилоти раҳбари Руслан Сексенбаев.\n«2016 йилда Оқтўба ва Олмаотада террорчилик ҳаракатлари содир этилганида қозоғистонликлар қандай тушкун кайфиятда қолганликларини барчамиз яхши эслаймиз», деди у Карвонсаройга.\n«Орада бир ой фарқ билан кетма-кет содир этилган терактлар мамлакатни ларзага солди, одамлар бундай ҳодисаларнинг доимий содир бўлишидан қўрқиб қолдилар», деди у. «Бироқ, хавфсизлик кучлари террорчилик ҳаракатларининг олдини олишга муваффақ бўлмоқда ва бу фуқароларга сезилмайдиган, улкан ишдир.»\nҚозоғистонда ўтаётган очиқ мулоқотларда ва давра суҳбатларида «терроризм хавфи очиқ-ойдин муҳомака қилинмоқда», деди у.\n«Олиб борилаётган ишларда эътибор қаратиш керак бўлган жиҳатлар вазиятга қараб ўзгариб туради», дейди у.\n«Бугунги кунда турли сабабларга кўра Сурияга бориб қолган ватандошларимизни қайтариш бўйича ишлар амалга оширилмоқда. Уларнинг айримлари – террорчилар бўлса, бошқа бировлар алдов қурбонлари бўлган ва ўз қилмишидан пушаймон», деди у.


Zamon Шавкат Мирзиёев Муса Ерниязов қабрини зиёрат қилди. Марҳум ҳақига Қуръон тиловат қилинди – Zamon\nБугун\t01-08-2020, 16:37 64\nШавкат Мирзиёев Муса Ерниязов қабрини зиёрат қилди. Марҳум ҳақига Қуръон тиловат қилинди\n– Раҳматли Муса оға элни яхши кўрган, ҳалол, пок, ор-номусли инсон эди. У кишига жуда ишонардим, Қорақалпоғистондан кўнглим тўқ эди. Тили, дини, тақдири, ташвишлари бир бўлган ўзбек ва қорақалпоқ халқларининг оғзибирчилигини қадрларди. Қорақалпоғистонни ривожлантириш, одамларнинг бирини икки қилиш бўйича кўп ишларни бошлаган эдик. Энди бу ишларни, режаларимизни дўстлари билан бирга албатта давом эттирамиз, – деди давлатимиз раҳбари.\n– Бу ерни Қорақалпоғистонга келганлар эҳтиром билан зиёрат қиладиган масканга айлантирамиз. Шундай ватанпарвар инсонларнинг ҳурматини жойига қўйсак, халқимизга, ёшларимизга намуна бўлади, – деди Президент.\nФидяни ўз оиласига бериш жоизми?\nНурмат Отабеков: “Ҳар қандай вазиятда ҳам туман тиббиёт бирлашмаси сизнинг муаммонгизни ечиши лозим”\nСамарқандда ҳайдовчи бошқарувни йўқотиши оқибатида ҳалок бўлди\nАҚШда полиция ходими болани акула ҳужумидан қутқариб қолди\nФарғонада ошхона, чойхона, ресторан ва кафелар фаолияти қайта тикланади\nКасбий касаллик ташхиси қўйилган фаолият соҳалари рейтинги эълон қилинди\nПутин Вазирлар Маҳкамасига куз ва қишда СОVID-19 ни даволаш учун беморларга жой захирасини тайёрлашни буюрди\nБеларусияда президентлик сайловлари пайтида аҳоли ижтимоий тармоқдан ва уяли алоқа воситаларидан бутунлай узиб қўйилганлиги айтилмоқда\n«Пахтакор-79» хотирасига бағишланган тадбирлар ўтказилмайди


ХАЛҚҚА ХИЗМАТ-ИСЛОМИЙ ФАЗИЛАТ — Zamaxshariy.uz\nХАЛҚҚА ХИЗМАТ-ИСЛОМИЙ ФАЗИЛАТ\n27 марта, 2020 admin Мақолалар\nҲаммамизга маълумки, Ислом дини инсонпарварлик, эзгулик динидир. Ҳар доим инсонларга манфаат етказиб, уларга ҳамиша яхшилик қилиб туришликка чорлайдиган гўзал бир диндир. Халққа, инсонларга яхшилик қилишлигимиз нафақат улар учун фойда, балки бизнинг икки дунёда саодатманд бўлишимизга сабаб бўлади.\nДинимизда инсонларга манфаат етказувчи киши Аллоҳ таоло учун энг суюкли бандалардан ҳисобланади дейилган. Ҳадиси шарифда шундай марҳамат қилинган:\nяъни: Ибн Умар розияллоҳу анҳумодан ривоят қилинади: “Пайғамбар соллаллоҳу алайҳи васаллам: “Аллоҳ таолога инсонларнинг энг суюклиси – одамларга энг кўп манфаат келтирувчисидир”, дедилар”. Имом Тобароний ривоят қилган.\nДинимиз мўмин-мусулмонларни бир тану бир жон бўлиб, ўзаро бир-бирига ёрдам бериб, манфаат келтириб яшашга тарғиб қилган. Ҳадиси шарифда шундай дейилган:\nяъни: Нўъмон ибн Башир розияллоҳу анҳумодан ривоят қилинади: Расулуллоҳ соллаллоҳу алайҳи васаллам: “Мўминларнинг бир бирларига меҳр-муҳаббат, раҳм-шафқат ва меҳрибонлигининг мисоли худди бир жасад кабики, унинг бирорта аъзоси оғриса, жасаднинг қолган (аъзолар)и унинг учун бедорлик ҳамда иситма ила безовта бўлишади”, дедилар.\nЯгона бир жасада бирор аъзо хасталаниб кқлса, тананинг барча аъзолари у билан кўшилиб азоб чекади. Мисол учун, кўзни олайлик кўзи оғриган одамнинг фақат кўзигина азоб чекмайди, балки бутун вужуди хасталик дардини чекади. Шунингдек, бош оғриса ҳам, тиш оғриса ҳам, хаттоки, бирор тирноқ оғриса ҳам шу.\nМусулмон жамияти ҳам худди бир тана каби. Унинг бирор аъзосига салгина озор етса ҳам қолган барча аъзолар у билан бирга дард чекиши лозим. Дунёнинг бир четида оддий бир мусулмонга етган мусибат дунёнинг иккинчи четидаги подшохлик қилаётган мусулмонга ҳам етган мусибат бўлиши лозим. Ва аксинча. Мусулмонлар орасидаги мехр-оқибат, ўзаро ҳамдардлик ана шу савияда бўлиши керак.\n«Набий соллаллоху алайхи васаллам: «Мўмин мўминга худди бинога ўхшаб бир-бирини мустаҳкамлайди», дедилар ва панжаларини бир-бирига киритдилар».\nҲар бир бино мустаҳкам бўлиши учун унинг деворлари бир-бирига киришган ва бир-бирини суяб турадиган бўлиши керак. Агар деворларнинг ораси очиқ бўлса, улар бир-бирини суяб турмаса, бино ҳеч қачон мустаҳкам бўлмайди.\nМусулмонлар ҳам ушбу ҳадиси шарифдаги маънога биноан, бир-бирларини худди мустаҳкам бинонинг бир-бирига киришиб турадиган қувватли деворларига ўхшашлари керак. Бир бинонинг деворлари бир-бирларини суяб тургани каби мусулмонлар ҳам бир-бирларини суяб, қўллаб-қувватлаб турмоқлари лозим.\nАллоҳ таоло Қуръони каримда марҳамат қилиб айтадики:\nяъни: “Аллоҳ сенга ато этган нарса билан охиратни истагин ва дунёдан бўлган насибангни ҳам унитмагин….”- дедилар. (Қасос сураси, 77-оят).\nАллох таоло берган молу дунёга қандай муносабатда бўлиш кераклиги ушбу ояти каримада ўз аксини топган. Мусулмон банда қўлига молу дунё тушганда ўзини худди шу оятга мос тутмоғи лозим.\nМусулмон одам, аввало, Аллоҳ берган молу дунё билан охиратни излашга интилади. Яъни, молу мулкини шариатда кўрсатилган, охиратда фойда берадиган жойларга сарфлайди. Ҳаром-хариш, гуноҳ фисқу фужур ва бехуда ишларга сарф этмайди. Чунки, бехуда ишларга сарфланган молу дунё бу дунёда ҳам, у дунёда ҳам фойда бермайди. Аксинча, икки дунёда ҳам зиён келтиради. Лекин мусулмон одам охиратни ўйлаб, бу дунёсини тарк қилиб, унутиб ҳам юбормайди.\nБу дунёда ҳам яхши яшаб, Аллоҳ берган молу дунёдан ҳалол йўл билан, такаббурлик қилмай фойдаланади. Чунки, Аллоҳ таоло ҳалол-пок ризқларни бандалар фойда, хузур ва лаззат олишлари, сўнгра уларни берган Зотга шукр қилишлари учун яратган. Ана шунда тавозуъли, ширин ва бахтли-саодатли холга эришилади.\nЎзгаларга яхшилик улашишимиз, айниқса, ҳазрати инсоннинг икки дунё саодати ва манфаати йўлида хизмат қилиш, нафақат уларга, балки энг аввало ўзимизга фойдалидир. Чунки қайси бир инсон бошқа бир инсонга яхшилик қилиб, ёрдам қўлини чўзиб, унинг мушкилини енгил қилса, Аллоҳ таоло у бандага Ўзи ёрдамчи бўлади. Пайғамбаримиз Муҳаммад соллаллоҳу алайҳи васаллам шундай марҳамат қилганлар:\nяъни: Абу Ҳурайра розияллоҳу анҳудан ривоят қилинади: “Набий соллаллоҳу алайҳи васаллам: “Ким бир мўминдан дунё ғам-ташвишларидан бир ғамни кетказса, Аллоҳ ундан қиёмат куни ғамларидан бир ғамни кетказади. Ким бир қийналган кишига енгиллик қилса, Аллоҳ унга дунё ва охиратда енгиллик қилади. Ким бир мусулмоннинг (айбини) беркитса, Аллоҳ таоло дунё ва охиратда унинг (айбини) беркитади. Банда ўз биродарига ёрдам қилса, Аллоҳ таола унга ёрдам қилади. …”, дедилар. (Имом Муслим ривоят қилган).\nБугунги кун Аллоҳ таола сиз биз бандаларнинг ўзининг мусибати билан синаб турибди. Лекин бу синовлар ота-боболаримиз бошидан ўтказган қатағон йиллардаги ва иккинчи жаҳон уруши каби мусибатлар олдида ҳеч гап эмас. Шунинг учун айни вақтда фуқароларимизни карантин билан боғлиқ холатни босиқлик билан қабул қилишга, турли асоссиз ваҳимали хабарларга ишонмаслик ва тарқатмасликлари лозим. Шунингдек, тадбиркорларимиздан фуқаролар учун зарур озиқ-овқат, дори-дармон ва бошқа воситаларни нархини оширмасликлари лозим.\nЧунки инсон ўзга юртдан ўз юртидаги мўмин-мусулмонларнинг эҳтиёжи учун зарур бўлган маҳсулотларни жалб қилиши савобли ишлардан экани ҳақида Пайғамбаримиз саллаллоҳу алайҳи васаллам шундай деганлар:\nяъни: “Жалб қилувчи – ризқи мўл, “эҳтикор қилувчи” – Аллоҳнинг раҳматидан узоқдир” (Имом Ибн Можа ва Имом Доримий ривояти).\nҲадисдаги “Жалб қилувчи” киши – бошқа юртдан ўз юртига керакли нарсаларни олиб келувчи тадбиркор инсондир. Демак, бундай кишининг ризқи улуғ бўлади. “Эҳтикор қилувчи” киши эса – ўз юрти бозоридан энг керакли нарсаларни сотиб олиб, бироз муддат ушлаб туриб, сунъий равишда нархини орттирувчи монополиячи кишидир. Ундай киши эса ризқ берувчи Зотнинг раҳматидан узоқдадир. Чунки у аҳолини ноилож ҳолга қўйиб, ўзи ишлаб чиқармай ёки бошқа ҳудуддан маҳсулотлар олиб келмай фойда топишга уринган, оддий халқ ҳисобига бойлик орттиришга ўтган кимсадир.\nШунинг учун инсонпарвар, яхшиликка тарғиб қилувчи динимиз таълимотига амал қилган холда, доимо инсонларга манфаат етказиш ва яхшилик қилишга харакат қилайлик. Халқимизга наф етказиш, дардига малҳам бўлишни ўзимизга шараф деб билайлик.\nPrevious Post:ТИНЧЛИК ХОТИРЖАМЛИК -ОЛИЙ НЕЪМАТ\nNext Post:ҲОЗИРГИ ВАҚТДА ВАЗИЯТНИ БАРҚАРОРЛИГИНИ ТАЪМИНЛАШ ҲАР БИРМИЗНИНГ ВАЗИФАМИЗ


Пандемия Ўзбекистон автомобил ва ипотека бозорига қандай таъсир қилди?\nЎзбекистон 09:24 / 13.01.2021 12836\n2020 йилда пандемия жаҳон миқёсида кўчмас мулк ва автомобил бозорларига сезиларли таъсир кўрсатди, Ўзбекистон ҳам бундан мустасно эмас. Иқтисодий тадқиқотлар ва ислоҳотлар марказий илмий ходими Ҳалиллулоҳ Ҳамидов коронаинқирознинг Ўзбекистон автомобил ва ипотека бозорларига таъсирини ўрганди.\nТаҳлилларга кўра, коронавирус инфекциясининг тарқалиши билан боғлиқ карантин чекловлари жорий этилгунга қадар, республикa кўчмас мулк бозорида талаб ҳар ойда ўртача 6-7 фоизга ошиб борган. Тошкент шаҳри ва вилоятидаги кўчмас мулк бозорларидаги савдолар умумий бозор ҳажмининг 40-45 фоизини ташкил этган.\n«Апрел ойидан бошлаб бутун мамлакат бўйлаб локдаун (қатъий карантин) жорий қилинди, бу эса кўчмас мулкка бўлган талабнинг 2019 йилнинг шу даврига нисбатан 87,1 фоиз (Тошкент шаҳрида 94,2 фоиз ва Тошкент вилоятида 89,8 фоиз)га камайишига олиб келди. Май ва июн ойларида республика бўйича кўчмас мулк олди-сотдиси бўйича расмийлаштирилган шартномалар сони мос равишда 25,9 фоиз ва 135,2 фоизга юқорилаб кетди. Қисқа вақт ичида савдо операцияларининг сезиларли даражада ўсиб кетиши бир томондан, доимий рўйхатга олиш тартиби соддалаштирилиши, иккинчи томондан, май ойидан бошлаб карантин чоралари босқичма-босқич юмшатилиши билан изоҳланади», – дея таъкидланган Ҳамидов тайёрлаган ҳисоботда.\nЎзбекистон Республикаси президентининг 2020 йил 22 апрелдаги «Доимий прописка қилиш ҳамда турган жойи бўйича ҳисобга олиш тартибини ислоҳ қилиш чора-тадбирлари тўғрисида» фармонининг қабул қилиниши билан май ойида, 2019 йилда тегишли даврга нисбатан, кўчмас мулк олди-сотди шартномалари сонининг ўсиши Тошкент шаҳрида 148,7 фоизга, Тошкент вилоятида 26,5 фоизга етди, июн ойида ушбу кўрсаткич мос равишда 257,5 фоиз ва 190,7 фоизни ташкил этди. Шуниси қизиқарлики, айнан шу даврда кўчмас мулк савдосининг ўсиши Тошкент шаҳри ва Тошкент вилоятидаги уйларнинг нархларига деярли таъсир қилмади. Бу, асосан, илгари бошқа шахслар номига расмийлаштирилган уйларнинг ҳақиқий эгалари номига ўтказилиши билан изоҳланади.\n2020 йилнинг сентябрига келиб, кўчмас мулк бозорида талаб яна ўзининг узоқ муддатли трендига қайтди. Хусусан, сентябр ойида кўчмас мулк олди-сотдилари сони ўтган ойга нисбатан 24,2 фоизга (2019 йилнинг мос даврига нисбатан 41,7 фоизга), октябр ойида – 1,7 фоизга (24,8 фоизга), ноябр ойида – 0,5 фоизга (22,9 фоизга) ва декабр ойида – 20,9 фоизга (17,1 фоизга) ошди.\nАвтомобил бозорида эса пасайиш кузатилди\nМарт, апрел ва июл ойларида автомобил савдосининг кескин пасайиши ҳисобига 2020 йилда автомобил савдоси ҳажми 2019 йилга нисбатан 2,5 фоизга камайди.\nОдатда, республикада бирламчи ва иккиламчи бозорларда автомобил савдосининг ойлик ўсиши ўртача 2-3 фоизни ташкил этади. 2020 йилнинг март ойи ўрталаридан қатъий карантин тадбирларининг жорий этилиши натижасида март ойида рўйхатга олинган ва қайта рўйхатга олинган автомобиллар сони 2019 йилнинг шу даврига нисбатан 17,3 фоизга (ўтган ойга нисбатан 34,6 фоизга), апрел ойида эса 73,8 фоизга (63,1 фоизга) камайди.\nМай ойидан бошлаб автомобил бозоридаги вазият яна тиклана бошлади. Хусусан, июн ойида автомобил савдоси 2019 йилнинг шу даврига нисбатан 14,8 фоизга ошди. Лекин 10 июлдан 15 августгача карантин тадбирларининг қайта жорий этилиши натижасида июл ойида автомобил бозоридаги фаолият май-июн ойларига нисбатан бироз секинлашди. Хусусан, мазкур ойда рўйхатга олинган автомобиллар сони 2019 йилнинг июл ойига нисбатан 20,2 фоизга камайди. Шундай бўлса-да, август ойида автомобил савдоси ҳажми 2019 йилнинг мос даврига нисбатан 3,8 фоиз ўсди (ўтган ойга нисбатан 54,3 фоиз).\nСентябр-октябр ойларида ҳам автомобил бозорида талаб ўсишда давом этди. Сентябр ойидаги савдолар олдинги ойга нисбатан 0,5 фоизга (2019 йил сентябр ойи билан таққослаганда 29,5 фоиз) ошди. Октябр ойида ўсиш суръати сентябр ойига нисбатан 2 фоиз (2019 йил октябр ойига нисбатан 19,2 фоиз) ташкил этди. Ноябр-декабр ойларида бу кўрсаткич ўтган ойга нисбатан бироз (мос равишда 1,7 фоиз ва 1,9 фоизга) пасайди. Бироқ 2019 йилнинг тегишли даври билан таққослаганда савдолар ҳажми ноябр ойида 9 фоизга ва декабр ойида 10 фоизга ошди.\nУмуман олганда, 2020 йилда автомобил савдоси ҳажми 2019 йилга нисбатан 2,5 фоизга камайди. Бу март, апрел ва июл ойларида автомобил савдосининг кескин пасайиши билан изоҳланади. Шунга қарамасдан, 2020 йил август ойига келиб, автомобил бозорларидаги вазият ўзининг узоқ муддатли трендига қайтгани аҳоли талабининг тикланиб бораётганлигини кўрсатмоқда.


Томоқдан сув ҳам ўтмаса ёхуд дисфагия қандай касаллик?\nДобавлено: 07.01.2016, 14:27\nХалқ орасида “қизилўнгачи торайган эмиш” ёки “қизилўнгачидан овқат ўтмай қилтамоқ бўлибди” деган гап-сўзлар бежизга айтилмайди. Чунки қизилўнгач касалликлари асосан овқатни ютишдаги қийинчиликлар билан бошланади.\nҚизилўнгач ўсмаси ўз вақтида аниқланиб беморга мукаммал даво қилинса у тузалиб кетади. Ўсма танага тарқалиб кетган ҳолларда нур ёки кимёвий дорилар билан махсус даволаш чоралари кўрилади. Айтиш жоизки, бугунги кунда қизилўнгач ўсмаларини барвақт аниқлаб ташхис қўйиш учун замонавий аппаратлар мавжуд. Ўсмаларни олиб ташлаш операциялари ҳам ижобий натижалар беради. Фақатгина бемор шифокорга ўз вақтида мурожаат қилиши зарур.\nТиббиёт фанлари номзоди, олий тоифали жарроҳ Отабой Мадаминов маслаҳатлари асосида тайёрланди


Федерация раиси ўринбосари Анталиядаги машғулот жараёнлари билан танишди. 03.06.2022 16:22\nЎқув-машғулот йиғини учун Туркияни танлаганлигининг сабаби ўйинлар ўтадиган мамлакат табиатига спортчиларни мослаш ва улардаги кўникмаларни янада яхшилашга қаратилган.\nАнталия шаҳрида бўлиб ўтаётган машғулотларда Олимпия ўйинлари ғолиблари Руслан Нурудинов ва Акбар Жўраев, жаҳон ва қитъа чемпионати совриндорлари Достон Ёқубов, Адҳам Эргашев, Турсуной Жабборова каби етакчи спортчилар билан бир қаторда Хусинбой Матрасулов, Қурбонмурод Номозов, Хожиакбар Олимов, Жамила Панфилова каби умидли ёшлар қатнашишмоқда.\nЎзбекистон терма жамоасининг машғулотлари федерация мутасаддилари, ишчи гуруҳ томонидан онлайн ва офлайн тарзда кузатилиб, зарур йўл йўриқлар бериб борилмоқда.\nРежага кўра, куни кеча Ўзбекистон оғир атлетика федерация раиси ўринбосари Раҳмон Донабаевич Холмирзаев Туркиянинг Анталия шаҳрида бўлиб, ўқув-машғулот йиғини, спортчиларга яратилган шарт-шароитлар, улар томонидан бажарилаётган юкламалар билан танишди.\nҲар бир спортчининг саломатлиги, руҳий мувозанати, улар тановул қилаётган маҳсулотлар сифати, яшаш хоналаридаги шароитларни кўздан кечирди.\nЎқув-йиғинда спортчиларга ҳамроҳлик қилаётган мутахассисларга зарур тавсияларни айтиб ўтди.


Самарқанд шаҳрида 120 нафардан зиёд фуқарога жарима қўлланилди - zarnews.uz\nСодир этилаётган йўл транспорти ҳодисалари айрим ҳолларда пиёдалар иштирокида кузатилмоқда. Бу эса албатта, йўл ҳаракати иштирокчиларининг ҳар биридан эътиборли бўлишни тақозо қилади.\nЖорий йилнинг 10-20 декабрь кунлари ўтказилган “Диққат пиёда!” тадбири ҳам айнан йўловчилар ҳушёрлиги ва масъулиятини оширишга қаратилгани билан аҳамиятли. Ушбу тадбирни юқори савияда ташкил этиш мақсадида Самарқанд шаҳар ИИОФМБ йўл ҳаракати хавфсизлиги бўлинмаси томонидан бир қатор ишлар амалга оширилди.\nХусусан, йўл-патруль хизмати инспекторлари транспорт воситаси серқатнов йўлларга яқин жойлашган корхона ва ташкилотлар, таълим муассасалари қаршисида жойлашган пиёдалар ўтиш жойларига бириктирилди. Улар белгиланган манзилларда ҳаракат хавфсизлигини таъминлаш билан бир қаторда, қоидабузарлик содир этган пиёдаларга тегишли тартибда чоралар кўрди.\nТадбир давомида йўл ҳаракати қоидаларини бузган 120 нафардан зиёд пиёдаларга маъмурий баённома расмийлаштирилиб, тегишли тартибда яшаш ҳудудидаги йўл ҳаракати хавфсизлиги бўлинмаларига жўнатилди.\nСамарқанд шаҳар ИИОФМББ ЙҲХБ бўлинмаси инспектори.\nТеглар: жарима пиёдалар


Мунаввара Абдуллаевага табрик » MUZAFFAR.UZ\nЎзбекистонда хизмат кўрсатган ёшлар мураббийси, профессор, кўплаб кино ва театр ижодкорларининг устози - Мунаввара Абдуллаевани таваллуд топган айёми билан чин юракдан муборакбод этамиз.\nУстоз санъаткоримизга соғлик-саломатлик, умр ва ижод йўлида улкан ютуқлар бардавом бўлишини, оиласи, дўстлари ва шогирдлари бахтига доимо саломат бўлишини тилаймиз!\nМаълумот: Мунаввара Абдуллаева 1950 йил Марғилон вилоятида таваллуд топган.\n1968-1971 йилларда Марғилон режа-иқтисод техникумида таҳсил олган.\n1971 йилда Тошкент Давлат Санъат институтининг "Театр ва кино актёрлиги” бўлимига ўқишга кириб, 1975 йил муваффақиятли тамомлаган.\nИнститутни битирганидан сўнг, у таҳсил олган курсни йўлланма билан Сирдарёдаги Олим Хўжаев номли театрга юборилиб, у ерда бир йил ишлагач, Тошкентга қайтган. 1976-78 йилларда Москвага бориб, Москва Давлат Театр санъати институтида педагогика бўйича аспирантурада ўқиган.\nШуни баробарида театрларда, режиссурадан ҳам амалиёт ўтаган. Ўша даврдаги санъат дарғаларидан Олег Табаковни курсига, Владимир Андреевни курсига, Андрей Гончаровни театрига бориб, дарс олган. 1978 йилдан Ўзбекистон Давлат Санъат Институтининг "Драма ва кино санъати” факультети, "Драма ва кино санъати” кафедрасининг доценти. Театр режиссёри.\n1989 йилдан буён Ўзбек Миллий Академик драма театри саҳнасида "Чимилдиқ”, "Андишали келинчак”, "Бевалар”, "Дадажон демайман” каби турли машҳур спектаклларни саҳналаштирган.\n2000 йилдан "Ўзбекистон Республикасида хизмат кўрсатган Ёшлар мураббийси”. Кинода эса "Кичкина табиб”, "Макрли дунё” каби бир қатор фильмларда роллар ижро этган.\nМунаввара Абдуллаевани муборакбод этамиз


Кийиниш услубингиз буржингизни ошкор қилади - Zamin.uz\n15:18 / 05 марта 2020\nМунажжимларнинг фикрича, буржимиз нафақат феъл атворимизга, балки кийиниш услубимизга ҳам таъсир кўрсатади. Қандай кийинамиз, қанча пул сарф қиламиз – ҳаммаси олдиндан маълум.\nМазкур бурж остида туғилганлар мода оламида етакчидирлар. Уларнинг феъл атворини Коко Шанелнинг «Урф бу ҳеч қачон эскирмайдиган буюмдир» шиори билан ифодаласа бўлади. Бу аёллар харид жараёнида чинакамига завқланишади. Улар одатда эксклюзив ва осон уйғунлашадиган кийимларни танлайдилар. Шунингдек қоматларига урғу бериб турувчи либослар, леггинс ва камарлар ҳам уларнинг жону дили. Ҳамал буржидаги эркаклар эса сифатли, оддий ва актуал кийимларни хуш кўрадилар.\nБузоқ буржида туғилган санамларда либослар билан одамлар эътиборини жалб қилиш қобилияти бор. Улар қоматларидаги камчиликларни осонлик билан яшира олишади. Қулай ва қиммат кийим танлаш баробарида ҳеч иккиланмасдан ёрқин рангдаги ажойиб бичимдаги кўйлакларга ҳам аҳамият беришади. Баъзида кўр-кўрона урф ортидан қувадилар-у, аммо ўз вақтида тўхташни ҳам биладилар.\nБу бурж остидаги хонимлар ҳар қандай ёшда ҳам, ёшларга хос услубда кийинадилар. Улар урфга енгил қарайдилар, янгиликларга ишқибоз бўлиб қолишдан сақланадилар. Энг катта кийимлар гардеробини айнан Жавзо аёлларда учратиш мумкин. Ҳайрон қолишнинг ҳожати йўқ, чунки улар тез-тез кийим алмаштираверадилар. Жавзо эркаклар эса бир вақтнинг ўзида ҳам замонавий, ҳам тежамкор кийимларни танлайдилар.\nСаратонлар бачкана кўринишдан жуда қўрқадилар. Уларнинг шиори: хушбичимлик ва қулайликдир. Уларга турли услубдаги кийимлар, яъни спорт услубидаги жинси ва крассовкадан тортиб кашмир ва шойидан тикилган нозик бичимдаги кўйлакларгача ёқади. Бу бурж аёллари шойи матосидан тикилган кўйлаклар, кумуш ва тилло тақинчоқларни, айниқса, қадрлайдилар. Саратон эркаклар эса классик услубдаги костюм-шимларни танлайдилар. Ҳатто жинси шимни ҳам пиджак ёки кўйлак билан уйғунлаштирадилар.\nМазкур буржда дунёга келган хонимлар чарм ва жундан тикилган ҳашаматли кийимларни харид қилишдан чарчамайдилар. Янги либосларни кўришганида ўзларини тўхтатишлари қийин. Классик услуб улар учун айни муддао. Aсад аёллари замонавий моданинг асл ишқибозлари бўлибгина қолмай, кенг кўйлакларни ҳам инкор қилмайдилар. Эркак асадлар эса расмий услубда кийинишга урғу берадилар.\nБу хонимлар гўзаллик ва қулайликни уйғунлаштиришни афзал кўрадилар. Улар ҳеч қачон қиммат ёрлиқлар билан ёки машхур брендга оид кийимлар хариди билан мақтанмайдилар. Либоснинг ҳар бир қисмига алоҳида аҳамият берган ҳолда сифатли, оддий ва аъло даражада бичилган кўйлакларни танлашади. Шунинг учун улардан доимо аёллик жозибаси уфуриб туради. Бу бурж остидаги эркаклар эса классик кийимларга тўхталадилар.\nМезон аёллари худди тарозининг икки палласини тенг ушлаб тургандай ясанишни, чиройли кийимларни кийишни хуш кўрадилар, шу билан бирга моданинг қулига айланмай, ўзлари янгича услуб яратишга ҳаракат қилишади. Уларнинг кийиниш услубида ҳамма нарса энг кичик деталларгача ўйланган. Ўзларига мос кийим бичимини танлашда ғаройиб қобилиятларини ишга солишади.\nУшбу буржда туғилганлар ҳеч қачон жимжимадор ва ҳашаматли кўринмайдилар. Улар журналдаги ёки подиумдаги кўйлакни дўконларда сотилишини кутиб ўтирмайдилар, улар шу ондаёқ оёқларини қўлларига олиб, тажрибали тикувчи олдига боришади-ю, ёқтирган кўйлакларини тиктирадилар. Ва ҳаммадан олдин мавсумнинг энг урф бўлган кийимини кийиб кўз-кўз қиладилар.\nҚавс буржи аёллари ҳар куни ўзлари учун ҳар ҳил образ яратишга усталар. Бир-бирига мос келмайдиган кийимларни мослаштириш эса улар учун иш эмас. Масалан, шойи ва виллурни киши хаёлига келмаган тарзда уйғунлаштирадилар. Aгар бошқа бурж вакиллари бундай тажриба қилсалар, қўпол кўриниб қолиши мумкин. Aммо бу гап Қавс хонимларига тегишли эмас. Уларга этник ва миллий услубдаги либослар, ғаройиб тақинчоқлар жуда ярашади.\nУлар зийнатли, безакли кийимларни ёқтирадилар. Бу бурж остидаги аёллар бир пайтнинг ўзида классик шу билан биргаликда жозибали услубда кийина олишади. Улар тақинчоқ танлаётганларида нафақат унинг нархига балки асл буюмлигига ҳам аҳамият беришади.\nДалв буржида туғилган санамлар нафисликка эътибор берадилар. Улар хаёлларидаги кўйлакни қидириб топиш учун дўкон айланишдан ҳеч ҳам толмайдилар. Кўпинча ҳар кунлик кундалик услубга диққат қаратишади. Хавотир олманг, бундай бўлишига қарамай, байрам оқшомида у энг биринчи ўринда ҳамманинг назарига тушади. Aёл эмас, орзу у!\nБундай аёллар жуда ёрқин кўринадилар. Улар ўзгалар эътиборини ҳеч қандай уринишсиз ўзларига қарата оладилар. Улар доимо табиий кўринишади. Йиллар давомида синалган брендларни, сифатли матоларни хуш кўрадилар.\nМанба: «Сўғдиёна» газетаси\nСарвар Каримов «Сарвқомат дилбарим»даги ўпишиш саҳнаси кесиб ташлангани учун «Milliy TV»ни судга бермоқчи


Наманганлик йигит ўз отасини чавақлади\nЎзбекистонлик аёл Америкада асоссиз ҳибсда ушлаб турилди. Тошкентда катта маблағ ўмарган уй-жой ширкати раҳбари қўлга олинди. Сурхондарёдаги шаршара “эшитади” ва “куйлайди”. Жорий ҳафта матбуот шу каби воқеалар ҳақида хабар берди.\n“Самарқанд вилояти ҳокимлиги электрон мурожаатга эътиборcиз”\nСамарқанд вилояти ҳокимлигига www.samarqand.uz расмий сайти орқали “Адолат” газетаси томонидан ёзилган мурожаат 1,5 ой давомида эътиборсиз қолдирилган. Сиёсий нашр Ургутдаги Ипакли қишлоқ врачлик пунктига тегишли ҳудуднинг бир қисми туман ҳокимлиги олиб қўйгани юзасидан вилоят ҳокимлигига мурожаат қилган. Гарчи сайт орқали “Кўриб чиқилган ва жавоб берилган” деган умумий қолипдаги жавоб берилган бўлса-да, аслида, электрон мурожаатдан натижа бўлмаган. Газета ёзма ёки оғзаки мурожаат каби электрон мурожаатга ҳам мутасадди ташкилотлар зудлик билан жавоб бериши зарурлигини эслатади. “Давлат бошқаруви ташкилотларининг очиқлиги, шаффофлиги ҳақида кўп бора тўхталинаётган бир пайтда вилоят ҳокимлиги сайтида “жавоб бердикми, бердик” қабилида иш тутилгани, масала юзасидан бирон бир таҳлилий-тадрижий маълумот берилмагани фуқароларимизда таажжуб уйғотмайдими?” мутасаддиларни саволга тутади нашр.\n“Ўзбекистон фуқароси Америкадан ноқонуний депортация қилинди”\nАмерикага борган Ўзбекистон фуқароси Шоҳиста Шомансурова ноқонуний равишда депортация қилинди (“Даракчи”, 20 июн). “B1/B2” шаклидаги визага эга бўлган Шомансурова жорий йил 21 апрелда Нью-Йоркка учиб борган. Газетага кўра, Америка чегара хизмати нозирлари Шомансуровани асоссиз равишда ушлаб туришади, аёлни ошкора камситишади. Шоҳистани адвокат ва таржимон хизматидан фойдаланиш ҳуқуқидан маҳрум қилиб, уни Нью-Жерси штати турмасига, эртаси куни эса ноқонуний мигрантлар лагерига юборишади. Бир ҳафтадан зиёд ушлаб тургач, уни Ўзбекистонга қайтариб юборишади. “Ҳар ойда Америка ҳукумати томонидан ноқонуний муҳожирларни депортация муддатига қадар тутиб туриш учун маълум муддатга пул ажратилади. Аниқки, миграция хизмати ходимлари ўз чўнтакларини қаппайтириш мақсадида тутқунларни атайин узоқ муддат тутиб туришга ҳаракат қилишади... Америка қамоқхоналарида эса ҳеч қандай сабабсиз ва асоссиз тутиб турилган маҳбусларни истаганча учратиш мумкин” деб ёзади газета.\n“Наманганда падаркуш узоқ йилга озодликдан маҳрум этилди”\nНаманганлик Бозорбой Маҳамадаминов отасининг жонига қасд қилди (“Диёнат”, 20 июн). Қотилликка маълум маънода оиладаги иқтисодий танглик сабаб бўлган. Электрдан қарз кўплиги сабабли хонадон тармоқдан узиб кетилади ва уй эгалари бир ҳафта электрсиз қолади. Ваҳобжон ота “ишёқмас, ношуд ва нотавон” ўғлидан жиддийроқ ҳаракат қилиб, электрни улатишни талаб қилади. Ғазаб отига минган ўғил отасини чавақлаб ташлайди. Падаркуш ўғил узоқ йилга озодликдан маҳрум этилган. “Уйида эса… яқинда чақалоғини бағрига босишни, турмуш ўртоғига оталик бахтини тортиқ этишни орзулаб ўтирган тўққиз ойлик келинчак бўзлаб қолаверди. Ҳам эридан, ҳам фарзандидан айрилган онанинг изтиробларини ҳам таърифлашга сўз жоиз” деб ёзади Наманган тумани прокуратураси терговчиси Воҳиджон Нишонов.\n“Депутатларга журналистларни тантанали кечаларга камроқ таклиф қилиш уқтирилди”\nАйрим расмий ташкилотлар депутатларнинг расмий сўровларига лоқайд муносабатда бўлмоқда (“XXI аср”, 20 июн). Шу билан бирга, минг-минглаб сайловчи ишончини қозонган ва улар номидан иш кўраётган депутатлар ҳам фуқаро арзига масъуллар эътиборини қаратиш борасида қонуний имконият ва ваколатларидан етарли фойдаланмаётир.\nПартия нашрига кўра, депутатлар фуқароларнинг талабига бефарқ, қонун талабини бузаётган мутасадди раҳбарларга муросасиз бўлмоғи лозим. “Айрим депутатларимиз матбуот вакилларини қандайдир тантанали хайрия кечаларига чақириш ўрнига, ана шундай қизғин баҳс-мунозара, электорат манфаати билан боғлиқ жараёнларга жалб этсалар, фойдалироқ бўларди, дегинг келади. Бундан, энг аввало, сайловчи, электорат вакилларига кўпроқ наф тегарди” деб ёзади “XXI аср” нашри.\n“Уй-жой ширкати директори катта миқдордаги маблағни ўмарган”\nТошкентдаги “Cобир сервис коммунал” хусусий уй-жой мулкдорлари ширкати директори У.Қосимов ширкат маблағларини ўзлаштириш айби билан қўлга олинди (“Истеъмолчи”, 20 июн). Бош прокуратура ҳузуридаги департамент катта тафтишчиси Элмурод Камоловга кўра, Қосимовга маблағларни ўзлаштиришда ширкат ҳисобчи С.Фомин ёрдам берган. “Бу ҳамтовоқлар ўз хизмат ваколатларини суиистеъмол қилиш йўли билан текин бойлик орттиришга беҳад ружу қўйишди. Шу мақсадда ширкатга қарашли уйларда яшовчи фуқаролардан ойлик коммунал тўловларни нақд пулда йиғиб олиб, ҳужжатларни қалбакилаштириш орқали ўз эҳтиёжларига сарфлаб юборишга одатланишди” дея вазиятни изоҳлайди департамент расмийси.\n“Сирдарёда қизчаларнинг сирғаларини ўғирлаган аёл қўлга тушди”\nСирдарё вилояти Сардоба шаҳарчасида ўндан ошиқ мактаб ўқувчисининг қулоғидаги сирғасини тортиб олган Соҳибахон Шералиева қўлга тушди (“Адолат кўзгуси”, 20 июн). Ўқувчи қизларнинг тақинчоқларини ўмариб кетаётган жиноий гуруҳ ҳақидаги хабарлар шаҳарчада бир неча ой давомида шов-шувга сабаб бўлган. Тафсилотларга қараганда, Шералиева Сардоба шаҳар маданият уйи олдида ўндан ошиқ ўқувчи қизни алдаб, четга олиб чиққан ва пичоқ тираб тилла сирғаларини тортиб олган. Жиноят ишлари бўйича Оқолтин тумани суди босқинчилик, талончилик ва ўғриликда айбланган С.Шералиевани 5 йилу 1 ойга озодликдан маҳрум этган.\n“Газ ўлчагичларни текшириш тартиби тушунтирилди”\nХонадонлардаги газ ўлчагичларни текшириш даври “Ўзстандарт” агентлиги томонидан белгиланади (“Ҳуррият”, 19 июн). Тошкент шаҳар газ таъминоти бошқармаси Яккасарой тумани филиали раҳбари Алишер Бекмуродовга кўра, туман газлаштириш идораси вакили хонадон эгасининг газ ҳисоблагичини акт ёзиб, уланган жойидан ечиб беради. Фуқаро шу акт билан “Ўзстандарт” агентлигига мурожаат қилади. Агентлик ҳисоблагични етти кун ичида текширувдан ўтказиб, тўрт йилга сертификат бериши лозим. Ушбу сертификат асосида туман газ идораси вакили ҳисоблагични қайта ўрнатади.\n“Ўзбекистондаги ягона шаршара “қўшиқ айтади”\nСурхондарё вилояти Узун туманидаги Сангардак шаршараси Ўзбекистонда ягона шаршара ҳисобланади (“Экоолам пресс”, 21 июн). 100 метрдан зиёд кесма тоғнинг тик қоясидаги ёриқдан отилиб тушадиган шаршара ёнида авлиё зотнинг рамзий қабри бор. Газетанинг ёзишича, Сангардак шаршарасининг суви гапиради, эшитади ва кўради. Шунинг учун ҳам шаршара муқаддаслаштирилган, табаррук авлиё номи билан боғланган. Шаршара ёнбағрида нодир туғдона дарахти ўсади. “Туғдона – байроқ дарахти баргидан тортиб шохларигача зуваласи тошда қорилгани учун мустаҳкам темир дарахт. Уни тоғликлар азал-азалдан муқаддас дарахт деб билади” деб ёзади газета.


Самарқандлик Зафар Абдураҳимов 39 ёшда, икки фарзанднинг отаси. Қўйлиқ деҳқон бозорида қарийб 15 йилдан буён аравакашлик қилиб, бир неча ўн минглаб инсонларнинг ҳожатини чиқармоқда. Тақдир тақозоси билан бир қўлидан айрилгач ҳам тушкунликка тушмади. Ўрнидан туриб, курашда давом этди. Ҳозир ҳам қора қозонни қайнатиш учун оиласидан узоқда меҳнат қиляпти. Қаҳрамонимизнинг ҳаёт ҳикоясини ўзидан эшитамиз.\n«Бир қўлимни Москвада йўқотдим...»\nСамарқанд вилояти, Тойлоқ туманиданман. Ёшим 39да, оилалиман, икки қизим бор. Қўйлиқ бозорида аравакашман. 13 йилдан бери шу ишни қиламан. Москвадаги мебел заводида ишлаётган вақтим бир қўлимдан айрилганман. Бундан олдин ўзим яшайдиган жойда мардикорлик қилиб юрдим. Ёшим етганидан кейин Россияда бир йил ишладим, унча ўхшамади. Асосан қурилишда ишладим. Қайтиб келганимда уйланиш вақти келиб қолганди, кўп жўраларим уйланган экан. Уйланишга пул тўплаш учун яна Россия томон чиқиб кетдим.\nМосквада ўзим таниш-билиш орттирдим, турли жойларда ишладим. Мебел заводига ишга жойлашдим. У ерда 5-6 ой яхши ишладим. Одатий иш кунларининг бирида ёғоч қирқадиган ускуна олдида ишлаётганимда эҳтиётсизлик туфайли қўлимдан айрилиб қолдим. Москвада даволанишимга завод раҳбарияти қарашиб турди. Сўнг Самарқандга қайтиб келдим. Бу ердаям даволандим.\nЎша кунни эслагим келмайди. Бу воқеа бўлганига 15 йил бўлди, 23 ёшда эдим. Воқеа содир бўлгандан кейин уйдагиларга хабар бердим. Фақат опам ва акам биларди, онамга айтмагандим. Қайтиб келганимдан кейин билган. Фарзандининг бунақа аҳволдалигини кўриш ҳар бир она учун жуда оғир. Она-да барибир.\n«Бир қўлим билан бошқа иш қилолмасдим»\nҚўлимдан айрилиб, уйга қайтганимдан кейин анча вақт бекор қолиб кетдим. Самарқандда мен қила оладиган иш бўлмагач, Тошкентга келдим. Бир одам мени аравада нон ташишга олиб кетди. Бозорга кириб-чиқиб юрганда аравакашлардан иш ҳақида сўраб юрардим. Кейин таваккал қилиб, Қўйлиқда аравакашлик қиламан, дедим. Чунки ортга йўл йўқ эди. Бир қўлим билан бошқа иш қилолмасдим. Одатда саҳар соат 03:00 да иш бошланади. Кечаси соат 22:00 гача ишлаган вақтларим ҳам бўлади. Орада 2-3 соат дам олиб, арава устида бироз мизғиб оламиз.\nБаъзида эрталаб соат 6-7 ларда чиқиб кетишим мумкин. Тонг саҳардан иш бошлашимизга сабаб эрталабдан бозорга савдогарлар ўз маҳсулотларини олиб келишади. Бозор ичига нарсаларини олиб кириш учун аравакаш ёллашади. Соат 07:00 гача савдогарларларнинг маҳсулотларини расталаргача олиб борамиз. Ишончли савдогар-мижозларимиз бор. Ўз вақтида ҳақимизни беришади.\nТошкентда яшаш осонмас. Баъзида кам овқат еймиз, кам сув ичамиз. Кунлик харажатлар ҳам бор: 15 минг сўм кунлик ижара ҳақи, овқатланишга 20-25 минг сўм сарфлаймиз. Кунига 100 минг топсам, 40 минг сўми юқоридаги харажатларга кетади. Қолганини жамғариб, оиламга жўнатаман.\nАравакашлик ҳам мавсумий иш. Қишда деҳқонлар бозорга камроқ маҳсулот олиб келишади. Май-сентябр ойларида иш яхшироқ бўлади. Деҳқон қанчалик кўп ҳосил олса, аравакашнинг ҳам иши кўп бўлади.\n«Аравакашни ҳам Худо яратган...»\nАравакашлик ҳалол касб. Одамларнинг ҳожатини чиқариб, юкларини ташиб, ҳалол ризқ топамиз. Балки дунёдаги энг ҳалол касб аравакашлик ва мардикорликдир. Одамлар бозорда «Ол аравангни», деб бақиришса, ич-ичимиздан оғриниб қоламиз. Ноҳақ жеркиб ташлашади. Аравакашни ҳам Худо яратган-ку. Унинг олдида барчамиз тенгмиз.\nЯхши муомалада бўладиган мижозлар ҳам бор, албатта. Ўзига тўқ бўлса ҳам, аравакашларни ҳурмат қилиб, муомала билан гапиришади. Бу аравакаш, мардикор экан, деб айиришмайди. Бир кунда 50-60 кишининг юкини ташиб берамиз. Шунча инсоннинг ҳожатини чиқарамиз.\nБаъзида қилган хизматимизга пул ҳам олмаймиз. Масалан, пенсионер аёл бор пулига харажат қилиб бўлган бўлса, ўғлим, минг сўм пулим қолган экан, деса, дуо қилиб қўйинг, деб юкларини чиқариб қўйган вақтлар бўлган.\n«Оила даврасида ўтириш мен учун катта бахт»\nМол сотиб олиб, уни семиртириб боқсам, оилам бағрида бўлсам, деб орзу қиламан. Оилам Самарқандда, ўзим шу ердаман. Қачонгача шундай бўларкан, деб сиқиламан. Умр шундай ўтиб кетяпти. Ҳар 35-40 кунда уйга бориб тураман. 10 кунча тургач, яна Тошкентга қайтиб келаман. Ҳаётда мени энг кўп ўйлантирадиган нарса – оиламдан узоқдалигим. Бир оила бўлиб, дастурхон атрофида ўтиришни дунёдаги ҳар қандай бахтдан устун кўраман. Шу йилдан бошлаб бир қўлимга ортиқча босим бўлаётганини сезяпман. Йўқотган қўлим ўрни оғриғи кучайяпти. Илгари ёш бўлганмиз, унча-мунча оғриқлар ҳам билинмаган экан.\n«Оилада аёл киши сабрли бўлиши керак»\n29 ёшимда уйланганман. Аёлим сабрли, борига қаноат қилади. Унга уйланишим ҳам қизиқ бўлган: ўзим ва яқин жўраларим билан бирга совчиликка борганмиз. Қиз яқин жўрамнинг синглиси бўлган. Уни олдиндан танирдим. Қизникига бориб, ота-онаси олдида бошимдан ўтганларнинг барчасини айтиб бердим. Тошкентда ишлашимни, оилани боқа олишимни ҳам айтдим. Ота-онаси рози бўлди, қиз ҳам. Тўй бўлди, 2 нафар ширин қизимиз бор. Бировдан кам яшаётганимиз йўқ.\n«Тўрт мучаси соғ одамлар ҳаракат қилмаса, жаҳлим чиқиб кетади»\nОтам бизни ҳалол ризқ билан катта қилган. Уларнинг фарзандимиз, пешона тери билан ишлаб, оилани боқишни истаймиз. Ўз меҳнатим билан ишлаб топганларимни болаларимга едиришни истайман. Фақат ишласам дейман. Уйга борганда ҳам кетмонда ер чопаман.\nИкки қўли бор одамларни кўраман: баъзилари ичиб юради, оиласидан ажрашади. Уларни кўриб жаҳлим чиқиб кетади. Тўрт мучанг соғ бўлса, нега оилангни боқмаяпсан, қимирласанг иш бор ҳамма жойда, икки қўлинг билан тоғни толқон қилоласан, дегим келади.\nИкки қўлим бўлса қанийди, деб ўйлайман. Лекин бунинг фойдаси йўқ. Шу тақдирга рози бўлиш керак. Фарзандларим менинг икки қўлим, дейман. Соғинганимда фарзандларим овозини эшитсам, кучимга куч қўшилади. Инсоннинг тўрт мучаси соғ бўлиши энг олий давлат. Тўрт мучаси соғ одам ҳеч нарсадан кам бўлмайди. Соғ бўла туриб, ношукурлик қилиш ҳам Худога хуш келмайди ахир...


Жазоир президенти Абдулмажид Таббун мамлакат ҳаво ҳудуди Марокаш авиацияси учун ёпилишини эълон қилди. Ушбу қарор Таббун бошчилигида ўтган хавфсизлик бўйича олий кенгаш йиғилишида қабул қилинган.\n“Марокаш томонидан чегарадаги душманона ва иғво ҳаракатларини ҳисобга олиб, хавфсизлик бўйича олий кенгаш Марокашнинг барча фуқаро ва ҳарбий самолётлари ҳамда у ерда рўйхатдан ўтган барча самолётлар учун мамлакат ҳаво ҳудудини ёпишга қарор қилди”, деб айтилган Жазоир ҳукумати баёнотида.\nБундан аввал, 24 августда Жазоир Марокашни “минтақада бирдамлик ўрнига можароларга олиб келган душманона ҳаракатларда” айблаб, у билан дипломатик алоқаларни узганди.\nИюлда Жазоирда мамлакат аҳолиси Марокаш томонидан жосуслик дастури ёрдамида кузатилган бўлиши мумкинлиги гумонлари бўйича тергов бошланган. Гап Исроилнинг NSO Group компанияси ишлаб чиққан дастур ҳақида борган.\nБундан ташқари, август бошида Жазоирда кучли ўрмон ёнғинлари содир бўлган. Мамлакат президенти бу ёнғинларни уюштиришда Жазоир шимолида яшовчи қабила халқини қўллаб-қувватловчи ҳаракат аъзоларини айблаган. Таббуннинг таъкидлашича, ҳаракат аъзолари Марокашдан молиявий кўмак олади.\nНатижада Жазоир Марокаш билан дипломатик алоқаларни узишга қарор қилган.\nКўп йиллар давомида Жазоир ва Марокаш ўртасидаги зиддиятга Жазоир, Марокаш ва Мавритания билан чегарадош Ғарбий Саҳрои Кабир ҳудуди масаласи сабаб бўлиб келмоқда. 1976 йилгача ушбу минтақа Испаниянинг мустамлакаси бўлган, кейин эса унинг катта қисмини Марокаш босиб олган. Шундан кейин ҳудуддаги исёнчилар Жазоир кўмагида Марокашнинг бошқарувига қарши курашни бошлаган. 1976 йилда Ғарбий Саҳрои Кабир ҳудудида қисман тан олинган Саҳрои Кабир араб демократик республикаси ташкил этилган.


— Эрлари бўлса, ўша кишининг рухсати ила бўлади. Зарурий ҳолатларда аёл киши ғусл ва баъзи бир нарсаларга қийналган ҳолатларда қисқартириш жоиз. Қиёматда қайта тирилганида эркагу аёл яланғоч бўлади. Шундан баъзи кишилар ижтиҳод қилиб аёлнинг сочлари узун бўлса, кўкракларини тўсиб туриши керак, деганлар.\nУламолар аёл киши сочини кесишига рухсат берганлар, фақат қулоқ юмшоғидан юқори бўлиб кетмаслиги керак эканлигини таъкидлаганлар. Соч зарарланганида парвариш учун, эр талаб қилганида кесиш жоиз. Аммо бошқа ҳолатларда узун бўлиши афзал, албатта. Валлоҳу аълам!\nКиритилди: 18:20 04.03.2021. Ўқилди: 2637 марта. Фикрлар сони: 0 та.


Божхоначилар экспортёр корхоналар муаммоларини ўрганмоқда\nБухоро вилояти божхона бошқармаси бошлиғи Б.Қутлимуратов бошчилигидаги ишчи гуруҳ Қоракўл туманидаги “Real teks Qorako’l” ҳамда “Kumush kalava” МЧЖлари ишчи ходимлари билан учрашди.\n– Давлат раҳбарининг топшириғига асосан жойларда экспортёр корхоналарнинг раҳбарлари ҳамда тадбиркорлар билан юзма-юз учрашувлар ташкил этилмоқда, – дейди Бухоро вилояти божхона бошқармаси "Қоракўл" ташқи иқтисодий фаолият божхона пости бошлиғи Элмурод Қосимов. –Уларнинг ҳар бир масаласи ўрганилмоқда.\nМуаммоли масалалар юзасидан қонун доирасида ёрдамлашилмоқда. Фаолиятини кенгайтириш, янги иш ўринлари яратиш бўйича маслаҳатлар берилмоқда. Ҳар бир корхонанинг фаолияти доимий назоратга олинган бўлиб, божхоначилар томонидан кўмак бериб келинмоқда. Тумандаги “Kumush Kalava” МЧЖ асосан ип-калава маҳсулотларини тайёрлаб ички бозорга сотиш ва қолган қисмини Европа давлатларига экспорт қилади. 2022 йилнинг ўтган даврида қиймати 1,5 миллион АҚШ долларига тенг тайёр маҳсулотлар экспорти амалга оширилган. Натижада 243 миллион сўм божхона тўловларидан имтиёз қўлланилган.\n“Real teks Qorako’l” МЧЖ томонидан тайёрланган маҳсулотлар Болгария, Туркия, Хитой давлатларига экспорт қилган. Жорий йилнинг ўтган даврида корхона томонидан қиймати 888 минг АҚШ долларлик маҳсулотлар экспорт қилинган. Мазкур корхонада айни кунда 439 нафар фуқаро иш билан таъминланган.\nQo'shilgan sana:2022-04-18 O'zgartirilgan sana:2022-04-18


Ташвишларга тўла ҳаёт одамни чарчатади. Киши баъзида дам олгиси келиб, тоғ бағригами, дарё бўйигами чиқишни истаб қолади. Ўзи охирги пайтларда иш билан бўлиб, оиламга тузукроқ вақт ажратолмай қолдим. Кўз олдимга фарзандларимни келтирдим ва ўзимдан, эътиборсизлигимдан бироз хижолат тортиб қолдим.\nБугун якшанба. Эрта тонгдан уйғониб, фарзандларимни ва рафиқамни олиб, Чимён тоғ бағирларига айланиб келишни режа қилдик. Бу хабарни эшитган аёлимнинг оғзи қулоғига етди. Болаларим ҳам роса севинди. Ўзи анчадан буён оилавий айланишга чиққанимиз йўқ эди. Болаларнинг таътили бошланганига ҳам яқинда бир ой тўлади.\nХуллас, оила жамулжам бўлиб тоққа йўл олишга тараддуд кўра бошладик. Уйга эса онам қараб қоладиган бўлдилар.\n— Сизлар бир яйраб келинглар. Анчадан бери уйда ўтиравериб, сиқилиб ҳам кетдинглар, — деди онам.\n— Майли, онажон, биз кетдик. Яхши ўтиринг, — дея «қайдасан, Чимён», деб йўлга отландик.\n«Ўзиям бутун Тошкент кўчиб келганми?» хаёлимдан ўтган биринчи ўй шу бўлди. Тоғ бағридаги чўмилиш жойида тумонат одам йиғилган. Ҳамма тўда-тўда бўлиб дарё бўйида дам олмоқда. Кимдир қўлбола кабоб тайёрлаяпти, кимдир ўзи билан олиб келган тайёр овқатини дастурхонга тортган. Биз ҳам четроқдан ўзимиз учун ўрин тайёрладик.\nАнчадан буён болаларимга қўлбола димлама қилиб бераман, деб ният қилиб юрган эдим. Шу бугунга насиб этган экан. Ўғлим ён-атрофдан ўтин йиғиб келди. Ўчоқда пиширилган овқатларни роса яхши кўраман. Ўзим пиширган овқатни оилам билан маза қилиб тановул қилдик.\n— Қани эди, ҳар куни шунақа қилиб овқат тайёрлаб берсангиз, — дея ҳазил қилади рафиқам.\n— Унда ким ишлайди? — дея жиддий олади бу гапни ўғлим. Ҳаммамиз бараварига куламиз.\nОвқатланиб бўлгач, маза қилиб чўмилдик. Ўғлимнинг илтимоси билан моторли қайиқда ҳам суздик. Хуллас, деярли бир кунимизни ўзимиз учун яшадик.\nМўлжалимиз бўйича бир ярим соатларда уйимизга етиб олишимиз мумкин. Сув бўйида саёҳатга келган ва келолмаганлар учун Тошкентда машҳур бўлган мастава қилинар эди. Шунча йўл босиб келдик, кел, шу маставадан ҳам ичиб кетайлик, деган ўй билан тамаддихонага кирдик. Мақтаганича ҳам бор-да. Яна кулиб-кулиб оилавий бўлиб овқатландик.\nОвқатланиб бўлганимиздан сўнг йўлга чиқдик. Тоғ бағридан айлана йўл билан машинада пастга тушиб боряпмиз. Осмоннинг тиниқлигидан, ҳавонинг тоза ва мусаффолигидан кишининг баҳри дили яйрайди. Айниқса, бу қуёш уфққа бош қўяр пайти жуда ҳам аниқ сезилар экан.\nАйлана йўлнинг яримларини босиб ўтганимизда йўл четида гул сотиб ўтирган бир аёл эътиборимни торди. Унинг ёнидаги гулдасталари шунақанги бежирим ва чиройли эдики, бир қарашда кишининг кўзини оларди. Майин жилмайиб қўйдим ва гул кўтариб биринчи учрашувга чиққан пайтларим эсимга тушиб кетди.\nАйлана йўлнинг энг охирги қисмидан ўтиб боряпмиз. Йўлнинг ноқулай айлана бурилиш қисмида яна бир онахон гул сотиб ўтирибди. Ғунчалари катта-катта очилиб турган гулдастанинг ўртасига майда гуллар билан ёзилган «Она» деган битикка кўзим тушди-ю, алланечук бўлиб кетдим.\nМашинани тўхтатиш учун тезликни камайтирган эдим ҳамки, чорраҳада қизил таёқчасини кўтариб турган ДАН ходимининг ҳуштагидан сергак тортдим. У таёқчасини тез-тез айлантириб, «тезроқ юринг, бу ерда тўхташ мумкин эмас! Орқангиздан келаётган машиналар оқимини кўрмаяпсизми?» деган ишорани қилди. Ноилож яна тезликни оширдим.\nУйга кела-келгунча жавобсиз ўй-хаёллар ичимни кемирди. Оқ ювиб, оқ тараган онаизоримни ҳам олиб келсам, нима бўларди? Наҳотки, оилали бўлиб онамни унутдим? Келганларида (олиб келганимда!) бир яйраб кетардилар.\nШундай ўй-хаёллар билан уйга қандай етиб келганимизни ҳам билмай қолибман. Машинадан тушиб, дарвозани очиш учун одимлаган эдим, онам жилмайганча чиқиб келдилар. Қизариб кетганимни тана ҳароратимнинг кўтарилиб кетганидан ҳис қилдим.\n— Ҳайдайқол, — деди дарвозани очган онам. На юришни, на юрмасликни билмай қолдим.\nМашинани дарвозахонада қолдириб, ичкари кирдик.\n— Қани, қўлларингни ювинглар-чи. Келишларингга аччиққина қилиб мастава тайёрлаб қўйдим, — ошхонадан чиқиб келган онам яна жилмайди.\nИчимда нимадир «чирт» этиб узилгандек бўлди...


Андрей Шипилов: "Металлург" ЎФА ва ПФЛ талабларини доимо бажариб келган ва шундай бўлиб қолади\n28 февраль, 2019, 13:35 186\nТеглар:Андрей Шипилов | Металлург | ЎФА | ЎзПФЛ | Суперлига\n“Металлург” жамоаси бош мураббийи Андрей Шипилов сўнгги пайтларда турли нашрларда клуб ва унинг позицияси ҳақида берилаётган материалларга ўз муносабатини билдирди.\n- Андрей Сергеевич, кейинги пайтларда Сизнинг номингиздан “Металлург” футбол клуби ва унинг позицияси юзасидан айрим тушунарсиз материаллар чоп этиляпти. Гўёки, “Металлург” ЎФА ҳамда ПФЛнинг талабларини бажаришдан бош тортаётганмиш?\n- Бу бўлмаган гап. Биз Ўзбекистон футбол федерацияси ҳамда Профессионал футбол лигаси олиб бораётган ислоҳотлар, ўзгаришларга асло қарши эмасмиз. Аксинча, янгиланиш йўлидаги ҳар қандай ижобий ҳаракат ва қарорларни қўллаб қувватлаймиз. Мен оммавий ахборот воситалари ходимлари, журналистларни ҳурмат қиламан. Аммо саволларига қайтарган жавобларимизни ўз мақсадлари йўлида бошқача талқин этишлари, бизни юқори ташкилотларимизга ёмон кўрсатиб қўйишларига қатъиян қаршиман. Мамлакат миллий чемпионати – Pepsi Суперлигасининг 2019 йилги мавсуми арафасида клубнинг янги мавсум арафасидаги мақсад ва вазифалари ҳақидаги саволларга жавоб бериб, юксак натижаларга эришиш учун жуда кўп, тинимсиз меҳнат қилиш кераклигини таъкидлаганман. Натижа йўлида майдонга тушишга энг муносиб, тайёр ўйинчилар хизматидан фойдаланишимни айтганман. Ҳатто терма жамоага номзод ўйинчига ҳам талаб бир хил қўйилишини билдирганман. Ўйин куни ҳолати ҳам жисмонан, ҳам руҳан мураббийлар штабини қаноатлантирган футболчини майдонга туширамиз, деганман. Хўш, бунинг нимаси ЎФА ёки ПФЛ талабини бажармаслик экан? Менга қолса 1997 йил эмас, ундан кичик, 1999, 2000, 2001 йилда туғилган футболчи бўлмайдими, уларни ҳам майдонга туширишга тайёрман, агар ижобий натижага эришишимизга ёрдам бера олишса. Қани бу ерда юқори футбол ташкилотига бўйсунмаслик?\n- Ўзи “Металлург”да Регламент талаблари бўйича муаммолар йўқми?\n- Мақтанишга йўймангу, Осиё чемпионлар лигасида Ватанимиз шарафини ҳимоя этаётган жамоалардан ташқари “Металлург” биринчилардан бўлиб 2019 йилги мавсум учун буюртма топширди. Агар клуб олдида муаммолар бўлганида ёки “Металлург” ЎФА ва ПФЛ Регламенти талаблари бажармаганида жамоа ўйинчилари рўйхатдан ўтказилмаган бўларди. Айни пайтда янги мавсум учун чиқарилган Регламент бўйича кўз тегмасин барча талабларни баҳоли қудрат адо этиб келаяпмиз. Ўтган мавсумлар учун футболчилар, мураббийлар олдида қарздорлик йўқ. Стадион янги мавсум ўйинларини қабул қилишга деярли тайёр. Марказий стадионимизда сўнгги пардозлар ишлари олиб борилаяпти. Футбол майдонини суғориш тизими бутунлай янгиланди, дренаж ҳолати қайта кўриб чиқилди. Трибунадаги синган, яроқсиз ҳолатга келиб қолган барча ўриндиқлар янгиланди. Ёритгич тизимимизда ҳам муаммолар йўқ. Ўтган мавсумда прожектор чироқлари Филипс компанияси ускуналари билан жиҳозлангач, ёритиш тизимидаги камчиликлар бартараф этилганди. Янги мавсум арафасида шунчаки уларнинг настройкаси қайта кўздан кечириб чиқилмоқда. Трансформаторимизнинг электр мурувватлари кучлиларига ўзгартирилди. Трансляция жараёни учун ижодий ходимларга бу йил қўшимча қулайликлар яратилди. Жумладан, тасвирчилар турадиган майдон (площадка) янгиланди. Тасвирчиларнинг турли об ҳаво шароитларида узлуксиз иш олиб боришларини таъминлаш учун площадкага махсус том барпо этилди. Футболчиларнинг кийиниш, ювиниш хоналари, назоратчи, комиссар, ҳакамлар хоналари мавсум ўйинларига аллақачон шай. Биз сабрсизлик билан чемпионатнинг бошланишини кутаяпман. Фурсатдан фойдаланиб, барча ишқибозларимизни стадионларга чорлаб қоламан. Келинг, жамоамизни қўллаб- қувватланг, бизнинг ўн иккинчи ўйинчимизга айланинг.\n- Суҳбатимиз якунида ОАВ вакилларига ҳам тилакларингиз бўлса...\n- Журналистларни ҳурмат қиламан. Улар бор, матбуот бор камчиликларимиздан воқиф бўлиб турамиз. Мен ҳар қандай танқидни эшитишга, таклифни ўрганишга тайёрман. Фақат битта мақсад – футболимизни ривожлантириш, унинг оммавийлигини ошириш, ёш, баркамол авлодни тарбиялаш йўлида бирлашайлик. Зеро келажак ёшларимиз қўлида, улар мамлакатимиз довруғини оламга ёйишади. Юртимиз шон-шавкатини кўтаришади. Шу йўлда камарбаста барча инсонларга омад ва улкан зафарлар тилайман.\n“Металлург” – “Бухоро”, Превью\nБекободда мухлислар учун байрам дастурхони ёзилади\n"Сурхон" бош мураббийи: Ўйин сўнгида гол ўтказиб юбориш кишини ҳафа қилади


"Шоҳона совға" китоби, Шоийм Бўтаев\n«Шоҳона совға» қиссаси жиддий асар, — деб ёзган эди атоқли адиб Одил Ёқубов — Умр бўйи ўз эътиқоди, ҳалоллиги билан мақтаниб яшаб келган одам уларнинг сароб эканлигини ҳаётининг сўнгги лаҳзасида пайқаб қолади. Бу фожианинг моҳиятини ўзингиз асарни бирров ўқиб тасаввур қилинг энди...».\nМазкур тўпламдан, шунингдек, «Қўрғонланган ой», «Шох» романлари, қатор қисса, ҳикоя ва эсселари орқали ўз ўқувчиларига эга бўлган истеъдодли ёзувчининг ён дафтаридаги қайдларидан намуналар ҳам ўрин олди. Фикрлашга, мушоҳада юритишга ундайдиган бундай мулоҳазалар Сизни ҳам лоқайд қолдирмайди, деган умиддамиз, азиз китобхон.\nШоҳона совға. Қисса.............................................. 3\nСас, Ён дафтардан................................................ 71


20 январ 2018, Тошкент вақти: 04:29\nКогон туманидаги "Сараён" қишлоқ фуқаролар йиғинида тўлиқ бузиб ташланган Кари қишлоқчасидаги 20га яқин оила қуруқ ер участкасига чиқарилганидан арз қилмоқда. Қишлоқ аҳли номидан Озодликка йўлланган шикоятда аҳолига уй қуриб олишлари учун маблағ берилмаётгани айтилган. Когон туман ҳокимлиги эса қишлоқ аҳли аввалдан огоҳлантирилгани, аммо уларга уй қуриш учун ҳозирча маблағ берилмаслигини билдирди.\n"Сараён" қишлоқ фуқаролар йиғинига қарашли Кари қишлоқчаси аҳолиси номидан Озодликка йўлланган шикоятда айтилишича, қишлоқдаги уйлар апрель ойининг охирида бузиб ташланган ва ҳозир 20 дан ортиқ оила қариндош-уруғининг уйида яшаб турибди:\n"Аввалдан аҳоли огоҳлантирилган эди, лекин тайёр уй ўрнига 4-6 сотихдан қуруқ ер беришгани одамларга ёқмади. Апрелнинг 27-чиси билан 30-инчиси орасида бульдозерлар билан келиб, уйларни бузиб ташлашди. Ҳозир 20дан ортиқ оила қариндош-уруғининг уйида яшаб юрибди", деди исмини ошкор этмаслик шарти Озодликка шикоятни етказган манба ва иккита суратни ҳам йўллади.\nУнинг айтишича, Кари қишлоғи аҳолисини кўчириш талаби "Бухоро наслли парранда" очиқ акциядорлик жамияти томонидан 2011 йилда киритилган ва маҳаллий ҳокимият бу талабни қондирган.\n"2011 йилнинг февралида Бухоро вилоятининг эски ҳокими Самойдин Ҳусейновнинг шахсан ўзи борган қишлоққа. Одамларнинг уйига бир-бир кириб: "Кўчасизлар, сизга уй-жой берамиз. Бу жой "Бухоропарранда"ни жойи, деган. Орадан икки-уч кун ўтиб, булдозерлар билан уйни бузишга келишган. Одамлар ҳали уй берилмай туриб, бузишга келганларни норозилик қилиб, қайтарворган. Ҳозир эса уйларни бузиб ташлашди", дейди манба.\nОзодлик бу шикоят ортидан Когон туман ҳокимлигига боғланди. Ҳокимликнинг исмини окшор қилмаётганимиз мутасаддиси Кари қишлоғидаги уйлар бузиб ташланганини тасдиқлади.\nҲокимликдан олинган маълумотга кўра, 2011 йилда "Бухоро наслли парранда" очиқ акциядорлик жамияти талаби судда кўрилган ва қондирилган. Жамият даъвосига кўра, 20га яқин оила истиқомат қилиб келган ер майдони аслида шу жамиятга қарашли ва аҳоли уйлари ноқонуний равишда қурилган.\n"Одамлар ўзбошимчалик билан уй қуриб олишган. Уларни 2011 йилдан бери огоҳлантиришган, ер участкаси беришган, лекин чиқиб кетишмади. Ҳозир суд қарори билан аҳоли "Сараён" маҳалла фуқаролар йиғинидаги қўшни қишлоқдан ер билан таъминланди. Уйларни бузиб, ундан чиққан қурилиш материаллари текинга участкага ташиб берилаяпти. Қурби етмаганларга фундамент учун шағал, бетон берамиз, деган ҳоким. Қўлдан келганча, ёрдам берилаяпти-ку?!" деди исмини ошкор қилмаётганимиз мутасадди.\nУндан олинган маълумотга кўра, Кари қишлоғи аҳолиси ноқонуний равишда қуриб олган уйлар тегишли тартибда расмийлаштирилмаган ва шу боис, ҳозир уларга давлат ғазнасидан товон пули беришнинг имкони йўқ:\n"Кадастр ҳужжати йўқ, бу уйларда. Уларнинг кўпчилиги шу парранда фабрикасининг ишчилари ўзи. Уларга бюджетдан пул беришнинг имкони йўқ. Мана ҳозир районда яна бир неча уйлар бузиладиган бўлди, уларга бюджетдан 80-90 миллион сўмдан пул ажратиляпти, чунки кадастри бор", дея аниқлик киритди Когон туман ҳокимлиги расмийси.\nКари қишлоғи аҳли номидан боғланган манбага кўра, қишлоқ парранда фабрикаси қурилмасидан аввал ҳам бўлган ва аҳоли ўз уйларининг расмийлаштирилмай қолганида маҳаллий ҳокимият идораларини айбламоқда.\n"Уларга ҳеч ким айтмаган, қишлоқ аҳолисида! Лекин, ҳокимият келиб айтиши керакмасми, ахир?! Ҳозир энди қуруқ ер бериб, уйларини бузиб ташлади. Тўғри, тумандан ўқитувчи (? - Таҳр.) ва солдатлар келиб, уйидан чиққан ғиштини текинга ташиб бераяпти. Лекин, шу билан уй қуриш мумкинми?! Бунинг устига боғлар, иссиқхоналари бор эди қишлоқдагиларнинг, ҳовлилари кенг-кенг эди", дея ҳокимият жавобига муносабат билдирди когонлик манба.\nРасмий маълумотга кўра, Кари қишлоғидаги 15 тадан ортиқ уйда 20 дан ортиқ оила истиқомат қилган ва аҳоли сони 100 га яқин бўлган. 2011 йилдаги воқеадан сўнг ўндан ошиқ хонадонга ер участкаси берилган ва айрим оилалар уйларини қуриб бўлишган. Аммо, Кари қишлоғи аҳли кўчишни истамай келган, чунки, ҳозир яшаб турган участкаларида камида 15-20 сотихдан ер майдони, бунёд қилинган боғ ва айрим хонадонларнинг иссиқхоналари ҳам бор.\nОзодлик манбаси ва туман ҳокимлигидан олинган жавоблар мазмунидан, қишлоқ аҳлининг бу ҳудудда яшаши ва уйлар қуришига собиқ совет даврида - 1970 йилларда парранда фабрикаси раҳбарияти томонидан рухсат берилган. Собиқ совет иттифоқи қулагач, фабрика ва заводлар ишчилари учун ажратилган уйлар, аксарият ҳолларда, ишчиларга хатлаб берилди. Аммо, афтидан Кари қишлоғи аҳолиси мустақиллик йилларида эътибордан четда қолиб кетган кўринади.\n2011 йилга келиб, бирдан қишлоқ ерига эҳтиёж сезилган ва натижада, оилаларни бу ҳудуддан чиқариб юборишга эришган "Бухоро наслли парранда" очиқ акциядорлик жамиятидан ҳозирча маълумот олишнинг имкони бўлмади.\nБу ташкилот Бухоро вилоятидаги йирик парранда фабрикаларидан бири ҳисобланади ва кунига 50 минг донага қадар тухумни сотувга чиқаради.


27 март куни Ўзбекистонда қандай об-ҳаво кутилмоқда?.. » Ўзбекистон янгиликлари – Zamin.uz\n27 март куни Ўзбекистонда қандай об-ҳаво кутилмоқда?..\nРеспублика Гидрометеорология марказининг хабар беришича, 27 март куни Тошкентда ҳаво ўзгариб туради, вақти-вақти билан ёмғир ёғиб, момақалдироқ бўлиши мумкин. Ғарбдан секундига 7-12 метр тезликда шамол эсади. Кечаси 7-9, кундузи 16-18 даража илиқ бўлади.\nҚорақалпоғистон Республикасида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 2-7 даража илиқ, Устюртда 0-2 даражагача совуқ, кундузи 13-18 даража илиқ бўлади.\nХоразм вилоятида ҳаво ўзгариб туради, кечаси ва эрталаб ёмғир ёғиши мумкин, кундузи ёғингарчилик бўлмайди. Ғарбдан эсаётган шамол ўз йўналишини ўзгартириб, шарқдан секундига 7-12 метр тезликда эсади. Кечаси 2-7, кундузи 13-18 даража илиқ бўлади.\nБухоро ва Навоий вилоятларида ҳаво ўзгариб туради, кечаси ва эрталаб ёмғир ёғиши мумкин, кундузи ёғингарчилик бўлмайди. Ғарбдан эсаётган шамол ўз йўналишини ўзгартириб, шарқдан секундига 7-12 метр тезликда эсади. Кечаси 7-12, кундузи 15-20 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, айрим жойларда ёмғир ёғиб, момақалдироқ бўлиши мумкин. Ғарбдан эсаётган шамол ўз йўналишини ўзгартириб, шарқдан секундига 7-12 метр тезликда эсади. Шамолнинг тезлиги секундига 15-20 метргача кучайиши мумкин. Кечаси 5-10, кундузи 15-20 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда ёмғир ёғиб, момақалдироқ бўлиши мумкин. Ғарбдан секундига 7-12 метр тезликда шамол эсади. Кечаси 10-15, кундузи 15-20, айрим жойларда 23 даражагача илиқ бўлади.\nАндижон, Наманган ва Фарғона вилоятларида ҳаво ўзгариб туради, айрим жойларда ёмғир ёғади. Ғарбдан секундига 7-12 метр тезликда эсаётган шамол секундига 15-20 метргача кучайиши мумкин. Кечаси 7-12, кундузи 13-18 даража илиқ бўлади.\nРеспубликамизнинг тоғли ҳудудларида ҳаво ўзгариб туради, айрим жойларда ёмғир ёғади. 1800 метрдан юқори жойларда қор кўчиши хавфи бор. Ғарбдан секундига 7-12 метр тезликда эсаётган шамол баъзи жойларда секундига 15-20 метргача кучайиши мумкин. Кечаси 2-7, кундузи 5-10 даража илиқ бўлади.\nЯнгиликлар » Ўзбекистон » 27 март куни Ўзбекистонда қандай об-ҳаво кутилмоқда?..


Ёш вазир ўринбосари: Бизга 24 соат ишлаш керак бўлса, 25 соат ишлаймиз | Ўзбекистон ва жахон янгиликлари\nЖамият | Фоторепортажлар 4 июль 16:37 2 562\n3 июль куни Халқаро пресс-клубнинг навбатдаги сессияси «Ўзбекистонда ёшлар сиёсати: долзарб масалаларга замонавий ёндашув» мавзусига бағишланди. Тадбир давомида 30 июнь куни «Камолот» ёшлар ижтимоий ҳаракатининг навбатдаги Қурултойи вақтида Халқ таълими вазирининг ёшлар масалалари бўйича ўринбосари этиб тайинлаган Алишер Саъдуллаев ҳам сўзга чиқди.\n23 ёшли Халқ таълими вазирининг ўринбосари ушбу лавозимнинг дастлабки кунларида нималар қилгани ва келаётган 100 кун ичида бажаришни режалаштираётган ишлари ҳақида журналистларга гапириб берди.\n— “Камолот” ёшлар ижтимоий ҳаракатининг 30 июнь куни бўлиб ўтган қурултойи ёшлар учун том маънода муҳим воқеа бўлди. Бундан кейин Президент билан очиқ гаплаша оламиз, муаммоларимизни тўғридан-тўғри айта оламиз, улар бизнинг ишонган одамимиз бўлдилар. Кўпчиликда “Президент нега айнан бу йигитни танлади?”, “қайси кўрсатган каромати учун?”, деган саволлар туғилди. Президентимиз мени танлаб, ёшларни қўрқмасликка, ўз ғоя ва лойиҳаларини дадил айта олишга чақирдилар, деб ўйлайман. Кейинги йил мен шу вазифани оқласам, яна 10 нафар, балки ундан кўп ёш йигитлар чиқади. Шуни исботлаш учун мен бор кучим ва ғайратим билан харакат қиламан», -деди Саъдуллаев.\nЁшлар ўқишни тугатгач, уларга “энди нима иш қиласан?”, деган саволларни беришади. Менимча, ёшларга бундай босим ўтказиш эмас, аксинча уларни қўллаб -қувватлаш керак. Ва энди ўқишни тамомлаган биз ёшларда ҳам шундай саволга тутилганда иккиланишимиз, “энди кимни қўлида ишлайман?”, “нима иш қилсам экан?” деб ўйланишимиз керак эмас. Балки “қанча иш ўрни яратаман?” деб фикр юритишимиз керак. Биргина ёшни ажратиб, лидер қилиб қўйиб, вазифаларни фақат унга юклаб қўймасдан, ҳар биримиз бирлашишимиз зарур. Бунда албатта, катталарнинг тажрибасисиз ҳеч нарса қилиб бўлмайди. Бизга 24 соат ишлаш керак бўлса, 25 соат ишлаймиз, ҳаракат қиламиз”, – деди вазир ўринбосари.\nАлишер Саъдуллаевнинг сўзларига караганда, таълимни болалар боғчасидан бошлаш керак. “Халқ таълими вазирлиги тасарруфида 5 млн ёшлар бор. Шуларнинг 1 млни мактаб ўқувчилари, қолган 4 млни боғча болаларидир. Демак, боғчалардаги тизимга эътибор қаратиш лозим”, – деди у.\nкелгусидаги 100 кун ичида…\n“Ҳали режаларим тўлиқ тузилмаган, бу Ёшлар иттифоқига ҳам боғлиқ. 100 кун ичида асосий қиладиган ишим, биринчи, боғчалардаги ҳолатларни ўрганиш, янги таълим тизимларини олиб кириш, синаб кўриш, вилоятлар бўйича шароитларни кўриш. Ўтган дам олиш кунлари янги иш жойидагилардан у Тошкент шаҳридаги 2 та бири яхши, бири кўрсаткичлари ёмон мактабларга олиб боришларини сўраган. Бу уларни ўзаро таққослаш, муаммонинг негизи нимадалигини аниқлаш учун”\nАлишер Саъдуллаевнинг айтишича, Халқ таълими вазири ўринбосари этиб сайлангач, ижтимоий тармоқлар орқали унга жуда кўп саволлар кела бошлаган. Шу боис у ижтимоий тармоқлардаги аккаунтини ўчирган, ва хар бир юқори лавозим эгалари каби виртуал қабулхона очишни режалаштирган.\nЭслатиб ўтамиз, Тошкентдаги Сингапур менежментни ривожлантириш институтини тамомлаган Алишер Саъдуллаев 30 июнь куни Шавкат Мирзиёев иштирок этган «Камолот» қурултойида сўзга чиққан. Президентга Саъдуллаевнинг ғоялари ва ташаббускорлиги ёққан ва уни ХТВ вазири ўринбосари лавозимига таклиф қилган.\nSharif Abdulazizov demoqda:\nIyul 13, 2017 da 10:03 pm\nАлишербек, Президентнинг назари ҳар куни, ҳар кимга ҳам тушавермайди. Сизга билдирилган ишонч эса миллиондан битта холос. Зиммангизга жуда катта, салмоғи оғир синов тушди. Сизга маслахат беришни лозим топдим. Аввало Юртбошининг ёшлар фаолиятини такомиллаштириш ва давлат сиёсати даражасига кўтариш бўйича ҳамма айтган фикирларини қоғозга тушириринг. Вазирликдаги тажрибали мутахассислар билан биргаликда Президент фикирларини ҳаётга тадбиқ этиш юзасидан: 1. яқин кунларда, яни жорий йилда; 2. Яқин йилларда боринки 3-4 йилда; 3. келажакда 5-10 йилда амалга ошириладиган долзарб масалалар юзасидан ПРОГРАММА ишлашга ва Хукуматга тақдим қилишга харакатни йўналтиринг. Вазирликнинг қуйи органларида Сиз рахбарлик қиладиган масалалар юзасидан ишлайдиган кадрларни ўрганиб чиқинг. Куч ва билим кўпчилик биланлигини унутманг. Бу ишларни амалга оширишда шошилмасдан шошилинг. Ҳа шошилмасдан шошилинг. Ўзингизга ўхшаган иқтидорли мутахассисларни сафингизга тортинг. Катта тажрибага эга мутахассислардан унумли фойдаланинг. Бошқа вазирликлар ва республика идоралари, айниқса, Ёшлар иттифоқи билан узвий боғлиқликда иш ташкил қилинг. Омад Сизга ёр бўлсин.\nХурмат билан Шариф ака Абдулазизов\nZevs JH demoqda:\nAvgust 23, 2017 da 3:45 pm\nСизнинг ёш бўлганингизни этиборга олиб ўзингизга билдирилган ишонч билан ғурурланиб катта вадаларни бериб ўзингизни реклама қилмасдан ишни бажаринг 24 соат ишлашингизнинг хожати йўқ биз урушда эмасмиз керагидан ортиқ оғирлик чуррани тушириш хеч гап эмас рус мақолни эслайдиган бўлсак «Выще головы не пригнеш»


Тиббиёт ниқоби ҳақида 5 факт – Fikrat.uz\n1. Тиббиёт ниқобининг илк кўриниши Ўрта асрларда Европада вабо эпедемияси пайтида пайдо бўлган, деб ҳисоблаш мумкин. Чармдан тайёрланган тумшуқсимон бу ниқоб ароматик тузлар, шифобаҳш ўтлар ва саримсоқ билан тўлдирилган. Бу эса шифокорни бадбўй ҳиддан ҳимоялаш билан бирга ниқоб ичида антибактериал муҳитни яратишга хизмат қилган.\n2. XIX асрнинг бошларида эса ниқоб сифатида бинт ишлатила бошланган. XX асрнинг бошларида ўн саккиз ой давом этган испан грипи эпидемияси вақтида пахта фильтридан тайёрланган ниқоблардан фойдалананилди. Шу асрнинг охиридан эса полимер толали материаллардан тайёрланган бир марталик ниқобларни қўллаш тиббиёт ходимлари учун деярлик мажбурий ҳисоблана бошланди.\n3. Маълумотларга кўра, Японияда пандемиядан анча йиллар аввал ҳам аҳоли бир йил давомида 5,5 миллиард ниқоб ишлатган. Бу эса ҳар бир фуқарога ўрта ҳисобда 43 донадан тўғри келган.\n4. Тадқиқотларга кўра, бир соат мобайнида инсон юзига ўртача 23 марта қўл текизар экан. Шу боис ҳозирда юз ниқоблари ҳам ишлаб чиқарила бошланган.\n5. Массачусетс Технология институти тадқиқотчиларининг аниқлашича, одам йўтал ёки аксириқ билан нафас чиқарганда кичик ва тез ҳаракат қилувчи газ булути пайдо бўлиб, у турли ҳажмдаги суюқлик томчиларига эга бўлади. Бу томчиларнинг энг кичиги ўша булут ичида узоқ масофага сафар қилиши мумкин. Лаборатория шароитларида олиб борилган бу илмий иш йўтал суюқлиги 6 метргача, анча юқорироқ куч билан чиқадиган аксириқ суюқлиги эса 8 метргача отилиши мумкинлигини аниқлади.\nИзоҳ қолдиринг Тиббиёт ниқоби ҳақида 5 факт\n14:27 / 10.08.2020 11.08.2020 50191 0\n14:16 / 12.10.2020 16.10.2020 34670 0


20 Февраль 15:41\nNUR-SULTAN. Kazinform – Қасим-Жомарт Тоқаев Миллий илмий кардиохирургия марказига ташриф буюрди, деб хабар беради Ақорда матбуот хизмати.\nДавлат раҳбари Кардиохирургия марказида кўп тармоқли комплекс фаолияти билан танишди, лабораториялар ва бўлимларни оралаб кўрди.\n«Миллий илмий кардиохирургия маркази» АЖ Бошқарув раиси Юрий Пя Президентга беморларни даволаш ва диагностика қилиш жараёнига инновация ва рақамли технологияларни жорий қилиш ҳақида атрофлича маълумот бериб ўтди.\n– Аслида, ушбу марказ илғор ва ноёб тиббий муассасалардан биридир. Жаҳонда бундай марказлар саноқлигина. Бу – Елбасы марҳамати билан амалга оширилган лойиҳадир, – деди Президент муассаса ходимлари билан суҳбатлашаркан.\nУчрашув сўнггида Давлат раҳбари тиббиёт ходимларининг эзгу ишларига муваффақиятлар тилади.


«Туман» босган маҳалла – Jurnalist\nR S2020-10-28T09:19:43+05:0028 Oktabr, 2020|Жиззах вил.|\nҲар бир фаслнинг, шу жумладан, кузнинг ҳам ўзига хос гўзаллиги ва таровати бор. Дарахтларнинг ерга тўкилаётган олтинранг барглари, илиқ ҳаво ва сокин ёмўирли кунлар киши дилига завқ баўишлайди. Аммо бу фаслда барглар ерга тўкилиб, хазонрезгилик бошланиши билан айрим одамлар уларни супуриб тўплашади ва ёқишади. Кеча ишдан қайтишимда ҳам шу ҳолатнинг гувоҳи бўлдим. Дилим хира тортди. Маҳалла болаларининг энг севимли ўйингоҳини қуюқ туман қоплаганди. Кўчани тўлдириб турган аёлларнинггурунги қизигандан-қизияпти. Фарзандлари чопқиллаб юрган майдончадаги аҳволни кўрмаяпти гўё. Шунақа лоқайдликдан энсам қотди тўғриси.\nШуни унутмаслик керакки, коронавирус пандемияси шароитида атмосферанинг турли моддалар билан ифлосланиши, ушбу касаллик билан касалланганлар, айниқса, тузалиб чиққанлар учун эса ниҳоятда зарарлидир. Шундай экан, атмосферани муҳофаза қилиш талабларига қатъий риоя қилиш атроф-муҳит мусаффолигини таъминлаш ва инсон саломатлигини ҳимоялашда алоҳида аҳамият касб этади. Ўзбекистон Республикасининг Маъмурий жавобгарлик тўўрисидаги кодексининг 88-моддасида «Дала ва аҳоли пунктларида анғиз, хазон ва шох-шаббаларни ёки ўсимликларнинг бошқа қолдиқларини ёқиб юбориш, атмосфера ҳавосини зарарли моддалар билан ифлослантиришга олиб келса, фуқароларга базавий ҳисоблаш миқдорининг уч бараваридан беш бараваригача, мансабдор шахсларга эса — беш бараваридан ўн бараваригача миқдорда жарима солишга сабаб бўлади», дея алоҳида таъкидланган. Шу билан бирга, ёнғин содир бўлиши оқибатларидан келиб чиқиб жиноий жавобгарлик ҳам мавжуд. Шундай экан, фуқаролар, маҳалла фаоллари соғлом экологик вазиятни сақлаш ишларидан четда қолмаслиги лозим. Экологик қоидаларни бузган шахслар аниқланишида маҳалла фаолларининг роли жуда ҳам муҳим.


Қозоғистонга Георгиев лентаси керакми? - BBC O'zbek\nҚозоғистонга Георгиев лентаси керакми?\nҚозоғистондаги Интернет ижтимоий тармоқларида Георгиев лентасининг оммалашувидан хавотирлар билдирилмоқда.\nИккинчи Жаҳон урушидаги ғалаба нишонланадиган 9 май арафасида Қозоғистонда қора ва норинж рангдаги ленталарни ушбу урушда иштирок этганларнинг хотираси учун тақиш одатга кирган.\nИнтернетдаги фаоллар ушбу лентани Украинадаги россияпараст томон рамз қилиб олгани учун ҳам Қозоғистонга хавфли эканлигини таъкидламоқда.\nҚозоғистонда сўнгги йилларда одат бўлган норинж ва қора рангдан иборат Георгиев ёки Гвардия лентасини тақиш акцияси бошланди.\nҚудратдаги “Нур отан” партиясининг “Жас Отан” ёшлар қаноти Қўстанай вилоятидаги жамоат жойларида мингдан ортиқ мана шундай ленталарни тарқатиб чиққан.\nУшбу амал ижтимоий тармоқларда қозоқ фаолларининг кескин қаршилигига сабаб бўлди.\nСиёсатчи Серикжан Мамбеталин ўзининг Фэйсбукдаги саҳифасида ушбу атрибут Чор Россиясининг ажралмас бўлаги эканлиги ва Россиянинг империалистик ғоялари таъсирига тушиб қолмаслик учун ҳам ушбу лентани тарғиб қилмасликка ундаган.\n“Украинадаги россиялик босқинчиларни сиртдан мана шундай лента орқали таниб олиш мумкин. Умид қиламанки, қозоғистонликларнинг уни 9 майда тақмасликка ақли етади. Чунки мана шу лента остида Чор Россияси ўзининг мустамлакачилик сиёсатини юргизган, шу жумладан Қозоғистонда ҳам”, - деб ёзади Серикжан Мамбеталин.\n70 га яқин одам Мамбеталин жанобларининг таклифини ёқтирганини билдирган.\nАйрим иштирокчилар, лента ўрнига нима кўтарайлик, ахир руслар билан ғалабамиз умумий бўлса, деган эътирозлар билдирган.\nБунга жавобан Советлар завмонида ҳеч қандай ленталарсиз байрамни чиройли нишонлашгани ва бугун уни тақишдан маъно йўқлиги келтирилган.\nИжтимоий тармоқ фойдаланувчилари ушбу лента бугунга келиб Россиянинг ташвиқот рамзларидан бири бўлиб қолганини айтмоқдалар.\nВячеслав Губайлин исмли фойдаланувчи Георгиев ва Гвардия ленталари умуман бошқа бошқа рамзлар эканлиги, Гвардия лентасининг Чор Россиясияга алоқаси йўқлигини таъкидлаган.\nБироқ бошқа иштирокчилар эса ушбу икки лентадаги ранглар бир хиллиги ва иккисининг умуман фарқи йўқлигини билдирган.\nТортишувларда томонлар икки жабҳага бўлиниб қолганини кўриш мумкин.\nБир томон Иккинчи Жаҳон уруши қатнашчиларига ҳурматни лента тақмасдан, уларнинг ҳолидан хабар олиш билан билдириш кераклигини айтса, иккинчи томон қандай лентани тақиш ёки тақмаслик ҳар кимнинг ўз ҳуқуқи эканлигини ва бу ерда ҳеч қандай мажбурлашга йўл йўқлигини билдиришган.\nҚозоғистонда Георгиев лентасига қаршилик шу вақтгача кузатилмаган.\nБироқ Украина ҳодисаларидан сўнг Россиянинг биқинида жойлашган ва рус миллати ва русийзабонлар анчагинани ташкил қилувчи Қозоғистонда бу каби нарсаларга хавотир билан ёндашиладиган бўлиб қолди.\nҚора тутун ва оловни акслантирувчи ушбу рамз Чор Империясининг шонли ордени сифатида ишлатилиб келинган.\nЛента Шўролар томонидан мукофот сифатида умуман ишлатилмаган.\nФақатгина 1992 йилга келиб Россияда уни қайта тиклашга қарор қилинган.\nҚозоқ зиёлилари ҳукуматни Россия билан иттифоққа кирмасликка чақиришди\nМарказий Осиё раҳбарларини Украинадаги ҳодисалар ўйлантирмоқдами?\n'Қозоғистон Россиянинг Қрим борасидаги қарорини тушунади'\nЖириновскийнинг таклифи Қозоғистоннинг нотасига сабаб бўлди